Wei Chong-Kai Wun Pertahankan Kejuaraan Terbuka Taipei

Beregu lelaki No.3 tanah air, Man Wei Chong dan Tee Kai Wun kini bergelar juara Terbuka Taipei sebanyak dua kali berturut-turut.

Pasangan yang menghuni ranking ke-23 dunia ini mengesahkan gelaran berkenaan selepas menumpaskan beregu No.1 tuan rumah, Lu Ching-yao dan Yang Po-han dalam perlawanan akhir yang berlangsung pada petang tadi.

Dalam pertarungan itu, Wei Chong-Kai Wun berhasil menumpaskan pasangan yang berada di tangga ke-15 dunia terbabit menerusi tiga set permainan yang berakhir dengan skor 20-22, 21-17 dan 21-14 dalam tempoh masa satu jam dan 11 minit.

Kemenangan itu bukan sahaja mempertahankan gelaran juara bagi kejohanan Jelajah Dunia BWF bertaraf Super 300 bahkan turut memberikan mereka ganjaran wang tunai bernilai AS16,590 atau bersamaan sekitar RM78,000 serta pungutan 7,000 mata bagi pengiraan pelbagai ranking oleh BWF.

Untuk makluman, pada tahun lalu, gelaran juara menjadi milik Wei Chong-Kai Wun di kejohanan ini selepas menumpaskan pemenang pingat emas Sukan Olimpik 2020 yang juga merupakan gandingan tuan rumah, Lee Yang dan Wang Chi-lin.

Sebagai tambahan, ini juga merupakan kejuaraan Jelajah Dunia BWF Super 300 yang ketiga dimenangi Wei Chong-Kai Wun termasuk kejuaraan saingan Antarabangsa Syed Modi di India pada Januari 2022.

Featured Image: Perodua Malaysia Masters 2023


Pan-gon Tak Tahu Malaysia Pernah Tumpas Kepada Papua New Guinea

Ketua jurulatih skuad bola sepak kebangsaan, Kim Pan-gon baru sahaja mengetahui bahawa Malaysia pernah tumpas di tangan Papua New Guinea ketika bertemu dalam satu perlawanan persahabatan antarabangsa di negara berkenaan sekitar tujuh tahun yang lalu.

Beliau hanya maklum akan perkara berkenaan apabila ditanya ketika dalam sidang media praperlawanan Malaysia menentang pasukan di ranking ke-159 dunia berkenaan di Ar Riyadah Residence, Kuala Terengganu pada hari ini.

“Saya tak tahu (mengenai kekalahan itu), bagus untuk mengetahuinya,” kata Pan-gon.

Bagaimanapun jurulatih berusia 54 tahun itu tidak mempedulikan tentang rekod lampau tersebut dan menjelaskan skuad Harimau Malaya bimbingannya pada ketika ini sedang menumpukan kepada kebiasaan mencipta kemenangan serta menjadikan halaman sendiri sebagai kubu.

Sementara itu, pertahanan kiri negara, Corbin-Ong bagaikan senada dengan jurulatihnya mengenai rekod tersebut sambil menegaskan perlawanan pada kali ini menjadi medan untuk para pemain menampilkan corak permainan sepertimana dimahukan oleh Pan-gon.

Tambahnya lagi, skuad Harimau Malaya telah berkembang dengan banyak dan ianya akan menjadi satu perlawanan yang berlainan sama sekali berbanding pada waktu itu.

Sebagai rekod, Malaysia yang ketika itu dibimbing oleh Datuk Ong Kim Swee dengan dibarisi pemain-pemain seperti Farhan Abu Bakar (penjaga gol), Azrif Nasrulhaq, Shahrom Kalam, Fadhli Shas, Brendan Gan, Fakri Saarani, Baddrol Bakhtiar, Amri Yahyah dan lain-lain lagi tumpas 0-2 dalam perlawanan yang berlangsung di Stadium Sir John Guise.

Untuk makluman, Malaysia dijadualkan melayan kunjungan Papua New Guinea yang baru sahaja mengikat Singapura dengan keputusan 2-2 beberapa hari lalu di Stadium Sultan Mizan Zainal Abidin (SMAZA) pada malam esok.

Featured Image: Football Association of Malaysia


Dr. Mohd Daud Mahu Tumpu Kepada Kedah Darul Aman & NGO, Lepas Beberapa Jawatan Korporat

Tokoh dan pakar kewangan Islam Tan Sri Dr. Mohd Daud Bakar merangakap pemilik saham terbesar majoriti Kedah Darul Aman FC mengumumkan tidak melanjutkan peranannya selaku Pengerusi Majlis Penasihat Syariah (MPS) di Bank Negara Malaysia (BNM) selepas berkhidmat sekitar 25 tahun.

Bukan itu sahaja, jawatan itu bersama beberapa jawatannya yang lain seperti di Lembaga Perkhidmatan Kewangan Labuan (Labuan FSA), Universiti Islam Antarabangsa Malaysia (UIAM) dan beberapa bank di luar negara turut dilepaskannya.

Beliau yang terkenal dengan penglibatannya dalam dunia korporat mengambil pendekatan sedemikian bagi memberi laluan kepada muka baharu untuk menerajuinya selain mengalih tumpuan, tenaga dan masa terhadap bidang baharu dalam kerjayanya.

A post shared by Tan Sri Dr. Mohd Daud Bakar (@mohddaudbakar)

“Saya ingin fokus tenaga & masa saya kepada NGO (non-gorvernmental organization) saya (projek memberi makanan kepada pelajar miskin seluruh negara) & Kedah Darul Aman FC. Kedua-dua agensi ini memerlukan masa yang banyak.” kongsinya menerusi hantaran di platform laman sosialnya.

Selain itu, beliau turut sama mahu aktif dan menumpukan kepada dunia teknologi kewangan (fintech) serta penghasilan karya melalui penerbitan buka dan pembikinan filem. Tidak dilupakan, beliau juga ingin ke luar negara bagi menimba ilmu baharu beberapa bulan bagi setiap tahun.

Untuk makluman semua, Dr. Daud Bakar mula berkecimpung dalam kancah elit bola sepak tanah air apabila dilantik sebagai penaung atau patron buat skuad berjulukan Sang Kenari ini sekitar November 2021.

Pada September lalu, skuad berpangkalan di utara semenanjung tanah air ini mengumumkan bahawa Dr. Daud Bakar memiliki majoriti sahamnya sekaligus mengangkat peranan beliau ke tahap lebih tinggi selaku pengerusi dan pemilik kelab.

Featured Image: Kedah Darul Aman FC


Piala Futsal AFF 2021: Jadual Perlawanan Bagi Dua Wakil Negara, Selangor MAC & Pahang Rangers

Dua buah pasukan berpangkalan di Malaysia iaitu Selangor MAC dan Pahang Rangers telah terpilih untuk menyertai kejohanan futsal peringkat asia tenggara iaitu Piala Futsal AFF 2021.

Selangor MAC menyertai kejohanan ini selaku juara Malaysia Premier Futsal League (MPFL) 2019 manakala Pahang Rangers pula selaku naib juara dijemput bagi menggantikan sebuah pasukan yang telah menarik diri.

Kedua-dua pasukan ini akan bersama-sama tiga lagi pasukan lain iaitu Port FC, Freefire Bluewave Chonburi (Thailand) dan Mohahang All Star FC (Kemboja) untuk merebut kejuaraan.

Kejohanan ini akan berlangsung dari 13 hingga 17 September hadapan di Dewan Pusat Membeli-belah Terminal 21, Korat, Nakhon Ratchasima, Thailand.

Format kejohanan dijalankan secara ‘single round robin’ dimana kesemua pasukan akan menentang sesama sendiri sebanyak sekali.

Setiap kemenangan akan diberikan 3 mata, seri 1 mata dan kekalahan 0 mata. Mana-mana pasukan yang meraih mata tertinggi akan ditabalkan sebagai juara.

Untuk rekod, saingan terdahulu iaitu Piala Futsal AFF 2019 menyaksikan Freefire Bluewave Chonburi yang dahulunya dikenali sebagai PTT Bluewave Choburi muncul sebagai juara.

Berikut adalah jadual perlawanan bagi pasukan Selangor MAC dan Pahang Rangers:

Featured Image: Pahang Rangers FC


Ranking BWF: Sze Fei-Izzuddin Langkau 8 Anak Tangga

Biarpun sekadar menamatkan saingan Terbuka Korea di peringkat suku akhir pada minggu lalu, ianya sudah memadai buat gandingan semula Goh Sze Fei dan Nur Izzuddin untuk terus melakar peningkatan dalam Ranking Dunia.

Kemaskini oleh Persekutuan Badminton Dunia (BWF) pada hari ini memperlihatkan Sze Fei-Izzuddin mencatatkan kenaikan sebanyak lapan anak tangga sekaligus menghuni ranking ke-38 dunia bagi minggu ini.

Untuk makluman, kemaraan ke peringkat suku akhir kejohanhan bertaraf Super 500 terbabit memberikan Sze Fei-Izzuddin sebanyak 5,040 mata menjadikannya memiliki 32,540 mata secara keseluruhan.

Terdahulu, kejayaan Sze Fei-Izzuddin yang menjuarai Terbuka Amerika Syarikat – kejohanan pertama mereka beraksi setelah bergandingan semula – telah memberikan 7,000 mata dan meletakkan mereka di tangga ke-46 dunia pada minggu lalu.

Sze Fei-Izzuddin berpeluang untuk terus meningkatkan lagi kedudukan mereka dalam Ranking Dunia dengan mara lebih jauh dalam kejohanan bertaraf Super 750 yang mereka sertai pada minggu ini – Terbuka Jepun 2023.

Sekiranya mereka berhasil mengulangi pencapaian mara ke peringkat suku akhir di Terbuka Korea pada minggu lalu, Sze Fei-Izzuddin akan membawa pulang 6,050 mata

Sebagai tambahan, Sze Fei-Izzuddin akan memulakan kempen Terbuka Jepun dengan menentang wakil tuan rumah yang menghuni ranking ke-34 dunia, Ayato Endo dan Yuta Takei.

Featured Image: Swiss Open 2022


Empat Legenda Harimau Malaya Sertai FIFA Century Club

Empat pemain legenda skuad bola sepak kebangsaan diisytihar sebagai ahli baharu FIFA Century Club atau Kelab Abad FIFA.

Perkara tersebut diumumkan oleh Persatuan Bola Sepak Malaysia (FAM) pada hari ini setelah disampaikan sendiri oleh badan induk, Persekutuan Persatuan Bola Sepak Antarabangsa (FIFA).

Empat pemain legenda skuad kebangsaan tersebut ialah Datuk Soh Chin Ann, Zainal Abdin Hassan, mendiang Dato’ M. Chandran dan Dato’ Santokh Singh.

Selain itu, makluman tersebut turut mengesahkan Chin Ann sebagai pemilik caps antarabangsa terbanyak dengan 195 caps sepanjang 15 tahun menyarung jersi Malaysia.

TUJUH LEGENDA DIMASYHURKAN SEBAGAI ANGGOTA KELAB ABAD FIFABaca penuh di https://t.co/J4u4KYi0OE#FAM #HarimauMalaya pic.twitter.com/PjXxACoGiK

Difahamkan FAM mencatatkan penampilan Chin Ann berjumlah 252 caps secara keseluruhan namun FIFA hanya mengiktiraf 195 perlawanan Kategori A yang membabitkan anak jati Melaka itu.

Terdahulu tiga legenda – Dato’ Abdul Shukor Salleh, Allahyarham Dato’ Mokhtar Dahari dan mendiang Datuk R. Arumugam – diberi pengiktirafan menganggotai FIFA Century Club.

Untuk pengetahuan semua, FIFA Century Club merupakan satu pengiktirafan kepada pemain-pemain yang mencatatkan 100 penampilan atau lebih di peringkat antarabangsa. Ianya berdasarkan statistik rasmi FIFA dengan kerjasama RSSSF.

Berikut adalah senarai ketujuh-tujuh pemain legenda yang menyertai FIFA Century Club

1. Datuk Soh Chin Ann – 195 caps

2. Dato’ Abdul Shukor Salleh – 163 caps

3. Allahyarham Dato’ Mokhtar Dahari – 138 caps

4. Mendiang Datuk R. Arumugam – 131 caps

5. Zainal Abidin Hassan – 116 caps

6. Mendiang Dato’ M. Chandran – 115 caps

7. Dato’ Santokh Singh – 100 caps


Proton Taja X70 Untuk Kegunaan Ketua Jurulatih Ragbi 15’s Malaysia

Ketua jurulatih ragbi 15 sebelah (15’s) Malaysia, Rodney So’oialo diberikan sebuah kenderaan utiliti sukan (SUV) untuk kegunaannya sepanjang berada di dalam negara ini.

Rodney yang berusia 41 tahun dan bekas pemain skuad kebangsaan New Zealand atau terkenal dengan julukan All Blacks diberikan SUV jenis Proton X70 hasil tajaan syarikat automotif negara, Proton kepada Kesatuan Ragbi Malaysia (KRM).

Baca: Kenali Ketua Jurulatih Malaysia 15’s Baharu, Rodney So’oialo – Bekas Pemain All Blacks

“Sejarah baru tercipta hari ini diantara Kesatuan Ragbi Malaysia dan Proton, yang berbesar hati untuk menaja kenderaan jurulatih Bunga Raya 15’s yang baru, Rodney So’oialo bagi memudahkan pergerakan beliau sepanjang bertugas di Malaysia.” tulis kenyataan oleh KRM, semalam.

Untuk makluman semua, Rodney diumumkan sebagai ketua jurulatih skuad Bunga Raya yang baharu pada penghujung September lalu menggantikan rakan senegaranya, Brad Mika.

Cabaran terdekat yang harus dipikul oleh Rodney adalah membimbing skuad ragbi 15’s negara untuk mengharungi Kejohanan Ragbi Asia yang akan berlangsung pada Januari 2022 kelak.

Featured Image: Kesatuan Ragbi Malaysia


Penjaring Terbanyak Piala AFF 2018, Adisak Sertai Terengganu FC – Kontrak 1+1

Penjaring terbanyak saingan Piala AFF 2018 dengan catatan jaringan sebanyak 8 gol, Adisak Kraisorn kini menjadi milik skuad berpangkalan di pantai timur, Terengganu FC.

Skuad bimbingan Tomislav Steinbruckner mengesahkan kemasukan penyerang skuad kebangsaan Thailand itu menerusi makluman di laman sesawangnya serta pelbagai platform media sosialnya, pada hari ini.

— Terengganu Football Club (@FCTerengganu) December 22, 2022

Penyerang berketinggian 1.83 meter (m) ini diberikan kontrak selama satu tahun dengan pilihan untuk memperbaharuinya selama setahun lagi bersama Terengganu.

Selain itu, pihak kelab turut memaklumkan Adisak akan diberikan jersi bernombor 9 untuk digunakannya bagi mengharungi saingan Liga Malaysia dan Piala AFC 2023 kelak.

Difahamkan, kemasukan Adisak ini bagi mengisi kekosongan kuota pemain import slot ASEAN yang ditinggalkan oleh Manuel Ott dari Filipina yang berhijrah ke Kedah Darul Aman FC.


Kelantan United Tampil Logo Baharu Sebelum Sepak Mula Liga Malaysia 2023

Pasukan berpangkalan di pantai timur semenanjung tanah air, Kelantan United FC tampil dengan satu logo baharu sebelum bermulanya saingan Liga Malaysia 2023.

Perkembangan itu hadir menerusi satu video berdurasi 41 saat yang dikongsikan di platform media sosialnya, pada hari ini.

Melalui video itu, skuad berjulukan The Green Deer ini tampil dengan logo berbentuk perisai yang memaparkan kijang serta sebiji bola sepak berwarna emas di bahagian kanan atas.

Di bahagian bawah pula dipaparkan singkatan kepada Kelantan United Football Club iaitu “KUFC” serta tahun ianya dijenamakan kepada KUFC.

A post shared by Kelantan United Football Club (@kelantan_unitedfc)

Bercakap mengenai warna, ianya tampil dengan warna tradisinya iaitu merah dan hijau.

Difahamkan, logo baharu ini akan digunakan pada jersi saingan Liga Malaysia 2023 serta semua barangan rasmi atau cenderamata di bawah jenama KUFC.

Untuk pengetahuan semua, sebelum ianya dijenamakan kepada KUFC, kelab ini menggunakan nama Majlis Perbandaran Kota Bharu-Bandaraya Islam Urusetia Belia dan Sukan Negeri Kelantan atau nama singkatannya, MPKB-BRI Ubes FC.

Sebagai tambahan, bermula penghujung tahun lalu, pasukan yang beraksi menggunakan Stadium Sultan Muhammad IV, Kota Bharu sebagai laman rasminya (home) diterajui oleh Ahli Dewan Undangan Negeri (ADUN) Tendong, YB Rozi Muhamad selaku presiden.

Manakala skuad utamanya dibimbing oleh jurulatih dari Republik Czech, Tomas Trucha.


5 Skuad Kebangsaan Ternama Pernah Dihadapi Penyerang Baharu Kelantan, Kervens Belfort

Pasukan Liga Premier, Kelantan FC baru sahaja mengumumkan kemasukan penyerang baharu, Kervens Belfort yang merupakan pemain berasal dari negara yang terletak di kepulauan Carribean dan rantau Amerika Tengah iaitu Haiti.

Penyerang berusia 29 tahun ini juga merupakan pemain skuad kebangsaan negaranya dengan melakukan debut pada Mac 2010 ketika berusia 17 tahun. Sehingga kini, Belfort telah merekodkan sebanyak 40 penampilan dan menjaringkan 14 gol secara keseluruhan.

Baca: Kelantan Ikat Seorang Lagi Import Selama 3 Tahun – Kervens Belfort Dari Haiti

Sepanjang menyarung jersi skuad yang dikenali sebagai Les Grenadiers itu juga, Belfort berpeluang berentap dengan beberapa pasukan ternama dari rantau Amerika Utara, Amerika Tengah mahupun Amerika Selatan dan ‘berlaga bahu’ dengan beberapa pemain ternama dunia.

Berikut adalah lima skuad kebangsaan ternama yang pernah dihadapi oleh Kervens Belfort ketika menyarung jersi pasukan Haiti:

Skuad kebangsaan Argentina antara yang pernah dihadapi oleh Belfort. Lebih menarik, skuad La Albiceleste yang dihadapi oleh Belfort pada ketika itu dibimbing oleh mendiang Diego Maradona merangkap antara pemain terbilang dalam sejarah bola sepak dunia sambil dibarisi antara pemain ternama, Ariel Ortega. Dalam perlawanan ini, Belfort yang masih berumur 17 tahun dimasukkan pada minit ke-76 dan beraksi selama 14 minit. Perlawanan ini berakhir dengan Haiti tumpas 0-4 kepada Argentina.

Antara pasukan besar yang pernah dihadapi Belfort adalah menentang Sepanyol yang  dibimbing oleh Vicente del Bosque. Walaupun sekadar beraksi dalam perlawanan persahabatan antarabangsa, Belfort berpeluang berentap dengan sebilangan pemain yang merupakan juara Piala Dunia 2010 dan Euro 2012 seperti Iker Casillas, Sergio Ramos, Gerard Pique, Cesc Fabregas, Andres Iniesta, Xavi Hernandez dan beberapa pemain lagi. Dalam perlawanan ini, Belfort bermula dalam kesebelasan utama skuad Haiti dan bermain selama 54 minit. Keputusan akhir, Haiti tewas 1-2 kepada Sepanyol.

Seterusnya, Belfort bersama pasukannya, Haiti turut pernah bertemu Chile yang dilatih oleh Jorge Sampaoli dan dibarisi pemain-pemain seperti Alexis Sanchez, Mauricio Isla dan Eduardo Vargas. Dalam perlawanan ini, Belfort diberikan kepercayaan untuk bermula dalam kesebelasan utama dan sempat beraksi di atas padang selama 73 minit. Bagaimanapun, kemenangan tipis berpihak kepada Chila dengan keputusan 1-0.

Antara pasukan dari benua Amerika Selatan yang pernah dihadapi oleh Belfort ialah Colombia yang ketika itu dibarisi pemain seperti Juan Cuadrado, Carlos Sanchez dan David Ospina. Dalam perlawanan persahabatan ini, Belfort turut bermula dalam kesebelasan utama dan bermain selama 62 minit sebelum digantikan dengan pemain lain. Kemenangan juga tidak berpihak kepada Haiti dengan Colombia melakar kemenangan 3-1.

Antara perlawanan terbesar pernah dihadapi oleh Belfort bersama skuad kebangsaan negaranya adalah menentang Brazil dalam kejohanan Copa America Centenario. Ketika itu, Haiti turun untuk menghadapi Brazil yang dibimbing oleh Dunga dalam perlawanan kedua peringkat Kumpulan B. Skuad yang terkenal dengan julukan Selecao ini bukan calang-calang pemainnya dengan dibarisi nama-nama seperti Philippe Coutinho, Casemiro, Dani Alves, Filipe Luis dan ramai lagi. Belfort bermula dalam kesebelasan utama namun beraksi selama 49 minit sahaja. Akan tetapi, pengakhiran perlawanan ini amat mendukacitakan buat Belfort dan Haiti dengan mereka tewas besar dengan skor 1-7 di tangan Brazil.

Featured Image: Instagram Kervens Belfort


Kejohanan Dunia BWF: Pemenang Olimpik Terkandas, Yew Sin-Ee Yi Ke Separuh Akhir

Pasangan beregu lelaki bebas (independent) negara, Ong Yew Sin dan Teo Ee Yi berjaya melangkah ke peringkat separuh akhir Kejohanan Dunia BWF 2021 yang berlangsung di Huelva, Sepanyol.

Beregu yang menghuni ranking ke-12 dunia ini mengesahkan kemaraan dengan menumpaskan pemenang pingat emas Sukan Olimpik 2020, Lee Yang dan Wang Chi-lin di peringkat suku akhir, sebentar tadi.

TotalEnergies BWF World Championships 2021MD – Quarter final               🇲🇾Yew Sin ONG🏅12 21 21 🇲🇾Ee Yi TEO🏅21 17 15    Yang LEE                  Chi-Lin WANG🕗 in 65 minutes https://t.co/gVAAMQfmDt

Yew Sin-Ee Yi berjaya menumpaskan Lee-Wang merangkap pasangan No.3 dunia dengan keputusan 12-21, 21-17 dan 21-15 dalam tempoh masa 65 minit.

Sementara itu, di peringkat separuh akhir yang akan berlangsung pada hari esok, Yew Sin-Ee Yi akan bertemu beregu Jepun, Takuro Hoki dan Yugo Kobayashi yang diletakkan sebagai pilihan kelima untuk menjuarai kejohanan ini.

Featured Image: Badminton Photo / Badminton Association of Malaysia


Terbuka Thailand: Tang Jie-Ee Wei Kejutkan Naib Juara Malaysia Masters

Beregu campuran negara, Chen Tang Jie dan Toh Ee Wei mencipta kejutan apabila menewaskan naib juara Malaysia Masters 2023, Feng Yan Zhe dan Huang Dong Ping dari China pada Pusingan 32 Terbuka Thailand 2023.

Kelebihan di atas kertas ternyata memihak kepada gandingan China tersebut yang kini menduduki tangga kelima dunia dan berada pada prestasi terbaik selepas muncul naib juara kejohanan yang berlangsung di Bukit Jalil tempoh hari.

Meskipun begitu, Tang Jie-Ee Wei berjaya menewaskan mereka dengan skor 21-15, 19-21 dan 21-19 dalam pertemuan sulung kedua-dua beregu yang berlangsung selama 63 minit bertempat di Stadium Tertutup Huamark, Thailand.

TOYOTA GAZOO RACING Thailand Open 2023XD – R32             🇲🇾CHEN Tang Jie🏅21 19 21 🇲🇾TOH Ee Wei🏅             🇨🇳FENG Yan Zhe15 21 19 🇨🇳HUANG Dong Ping

— BWFScore (@BWFScore) May 31, 2023

Kemenangan itu sekaligus mempertemukan gandingan No.3 negara itu dengan beregu No.3 Jepun, Yuki Kaneko dan Misaki Matsumoto yang berada di tangga ke-21 dunia di Pusingan 16.

Sebelum ini, Tang Jie-Ee Wei tersingkir awal dalam saingan Malaysia Masters selepas ditewaskan beregu No.3 Indonesia, Rinov Rivaldy dan Pitha Haningtyas Mentari dengan skor 22-20, 11-21 dan 21-15.

Untuk rekod, gandingan campuran negara itu muncul juara Orleans Masters pada April sebelum membantu Malaysia mara ke separuh akhir Piala Sudirman 2023.

Featured Image: Perodua Malaysia Masters


Pelakon Deadpool Mahu Beli Kelab Ketiga Tertua Dunia, Wrexham AFC

Pelakon Deapool, Ryan Reynolds bersama-sama rakannya, Rob McElhenny disahkan mahu mengambil alih kelab ketiga tertua dunia yang berpangkalan di Wales iaitu Wrexham AFC.

Perkara itu disahkan selepas kedua-dua mereka membentangkan pelan pengambilalihan kelab kepada penyokong-penyokong Wrexham AFC. Untuk makluman, pasukan yang bersaing dalam kancah divisyen kelima England ini dimiliki oleh para penyokong sejak tahun 2011.

EXTRAORDINARY BALLOT | Rob McElhenney and Ryan Reynolds Mission Statement.We've been asked to share this mission statement, which can be found here 👉 https://t.co/YPDRtZ62qJ🔴⚪ #WxmAFC pic.twitter.com/jFj7pAFnLy

Menurut makluman rasmi Wrexham AFC, antara perancangan Ryan dan Rob adalah mengembangkan pasukan, kembali ke saingan Liga Inggeris (English Football League), meningkatkan kehadiran ke stadium yang telah diperbaiki dan melakukan perubahan positif kepada komuniti Wrexham.

Sementara itu, mereka turut berjanji untuk melindungi warisan Wrexham AFC dan gelanggang rasmi, Racecourse Ground yang merupakan sebuah tempat istimewa untuk menonton perlawanan bola sepak sejak 156 tahun lalu.

Wrexham fans can look forward to having a drink with Hollywood actors Ryan Reynolds and Rob McElhenney at matches, the duo said after releasing their mission statement ahead of a proposed takeover of the Welsh soccer club. https://t.co/0fp2cTbZnp

Selain itu Ryan yang telah membawakan watak Deadpool sebanyak dua kali mahu menggunakan sumber-sumber yang dimiliki untuk membawa Wrexham AFC dikenali di peringkat global.

Menurut makluman daripada BBC, pengambilalihan itu bernilai hampir £2 juta. Bagaimanapaun, pengambilalihan itu perlu mendapat persetujuan para penyokongnya sebagai pemilik Wrexham AFC.

Difahamkan, mereka akan mengadakan pengundian samada bersetuju dengan resolusi tersebut atau tidak. Lebih 2000 penyokong bakal melakukan undian dan ianya akan dilangsungkan bermula pada 9 hingga 15 november.

Keputusannya akan diumumkan pada hari isnin hadapan.


Pasukan MPFL Dibenarkan Guna 2 Pemain Import Musim 2023

Setiap pasukan yang beraksi dalam saingan Malaysia Premier Futsal League (MPFL) bagi kategori lelaki dibenarkan untuk menggunakan khidmat dua pemain asing atau import pada musim hadapan.

Ini selepas penganjur, Persatuan Bola Sepak Malaysia (FAM) mengumumkan penambahan satu lagi kuota pemain import terbabit selepas Mesyuarat Keenam Jawatankuasa Eksekutif FAM yang dipengerusikan presidennya, Datuk Haji Hamidin Mohd Amin pada hari ini.

Bagaimanapun, penganjur menjelaskan penggunaan khidmat dua pemain import tersebut tertakluk kepada 1 kuota terbuka atau bebas serta 1 kuota asia.

Untuk makluman semua, FAM mula membenarkan pasukan-pasukan yang beraksi dalam kancah MPFL menggunakan khidmat seorang pemain import bermula musim 2020.

Sebagai tambahan, saingan MPFL 2023 kelak akan membuka tirainya pada Februari dan tamat pada Julai. Selepas tamatnya saingan MPFL, lapan pasukan terbaik liga akan layak untuk beraksi dalam saingan Piala Futsal Malaysia (MFC).

Selain itu, saingan musim hadapan berkemungkinan besar akan turut diserikan dengan kehadiran pasukan baharu iaitu Johor Darul Ta’zim (JDT).

Ini selepas JDT menerusi satu makluman di media sosialnya pada Oktober lalu telah mengumumkan akan membentuk satu pasukan futsal serta menubuhkan jabatan futsal pada 2023 kelak.

Pada masa yang sama, FAM turut mengumumkan saingan MPFL bagi kategori wanita dibenarkan untuk menggunakan khidmat seorang pemain import bagi musim hadapan.

Saingan MPFL bagi kategori wanita dijangka bermula pada Mei 2023.


Tiada Sasaran Diletak, Kejuaraan AFF B-23 Hanya Sebagai Pendedahan – Presiden FAM

Kejuaraan AFF B-23 yang sedang berlangsung di Kemboja pada ketika ini hanya dijadikan sebagai medan pendedahan buat skuad Harimau Muda yang dibarisi oleh rata-rata pemain bawah 19 dan 20 tahun.

Menurut laporan akhbar tempatan, Utusan Malaysia, Presiden Persatuan Bola Sepak Malaysia (FAM), Datuk Haji Hamidin Mohd Amin memaklumkan pihaknya tidak meletakkan sebarang sasaran untuk dicapai oleh skuad kendalian Brad Maloney itu.

Menjelaskan perkara tersebut, beliau berkata, fokus dan sasaran utama yang ingin dicapai skuad Harimau Muda adalah ketika beraksi dalam saingan Piala Asia B-23 yang akan berlangsung di Uzbekistan pada bulan Jun nanti dengan mempertaruhkan sebuah skuad yang lebih mantap.

Terdahulu, skuad Harimau Muda serta badan induk bola sepak negara menerima kritikan bertubi-tubi oleh peminat dan penyokong tempatan apabila Malaysia tumpas mengejut 1-2 kepada Laos dalam perlawanan pertama peringkat kumpulan Kejuaraan AFF B-23, Jumaat lalu.

“Pasukan terbaik kita akan dihantar pada kejohanan Piala Asia B-23 di Uzbekistan nanti. Sasaran kita adalah di Uzbekistan.

“Bagaimanapun, kita harap pasukan bangkit menentang Loas esok (hari ini). Kita banyak peluang dalam perlawanan kelmarin namun tidak ada rezeki menang.

“Ini adalah skuad pelapis bawah 19, 20 tahun sebagai pendedahan untuk kejohanan ini. Kita tidak meletak apa-apa sasaran,” katanya seperti dipetik daripada portal akhbar tersebut.

Petang ini, skuad B-23 negara akan bertemu Laos yang dibimbing oleh jurulatih Jerman, Michael Weiss sekali lagi dalam perlawanan kedua peringkat Kumpulan B.

Hanya juara Kumpulan A, B, C serta naib juara terbaik sahaja yang layak ke peringkat separuh akhir.

Featured Image: Football Association of Malaysia


Orang Politik vs Orang Bukan Politik Pimpin Pasukan Bola Sepak

Di Malaysia, isu mengenai ‘orang politik’ atau ‘orang bukan politik’ memimpin persatuan, kelab atau pasukan bola sepak sering menjadi polemik dalam kalangan penyokong mahupun peminat.

Ada kalangan yang tidak kisah jikalau ‘orang politik’ yang memimpin namun ada juga golongan yang mahukan ‘orang bukan politik’ seperti bekas pemain atau kalangan ahli perniagaan untuk menerajui persatuan dan kelab bola sepak tempatan.

Pada ketika ini, kita dapat melihat kedua-dua golongan menghiasi pimpinan persatuan dan kelab bola sepak tempatan. Sebagai contoh, Persatuan Bola Sepak Kedah (KFA) dan Persatuan Bola Sepak Negeri Terengganu (PBSNT) kedua-duanya diterajui oleh Menteri Besar kedua-dua negeri terbabit.

Sementara itu, ahli perniagaan seperti Dato’ Sri Vijay Eswaran dan Norizam Tukiman pula memiliki dan menerajui pasukan Petaling Jaya City (PJ City) dan Kelantan masing-masing dalam saingan Liga Super dan Liga Premier.

Baca: DNA ‘Yakini Lokal’ PJ City Akan Diteruskan Pada Musim 2022

Baca: Pemilik TRW Kelantan FC Tarik Minat Pelabur Baharu Untuk Bangunkan Pasukan?

Tidak dilupakan, bekas pemain dan pengulas juga dapat dilihat memimpin pasukan seperti Stanley Bernard yang kini menduduki kerusi Ketua Pegawai Eksekutif (CEO) pasukan yang berpangkalan di ibu kota, Kuala Lumpur City (KL City).

Tidak lengkap sekiranya tidak disebutkan kalangan bukan ‘orang politik’ mahupun ‘orang bukan politik’ yang turut memimpin pasukan bola sepak seperti YTM KOL (K) Kehormat Tunku Syed Razman Bin Tunku Syed Idrus Al-Qadri, Tunku Besar Tampin (Presiden Bola Sepak Negeri Sembilan), DYTM Tengku Amir Shah, Raja Muda Selangor (Presiden Persatuan Bola Sepak Selangor) dan DYAM Tunku Ismail Sultan Ibrahim, Tunku Mahkota Johor (pemilik Johor Darul Ta’zim).

Bagaimanapun, bekas pemain kebangsaan, Datuk Jamal Nasir Ismail berpandangan isu ‘orang politik’ atau ‘orang bukan politik’ bukanlah perkara yang harus menjadi polemik namun yang paling utama adalah minat seseorang individu tersebut dalam sukan bola sepak.

“Pada saya tak kiralah sama ada ‘orang politik’ atau tidak, yang penting individu itu mestilah benar-benar berminat dalam bola sepak. Kalau orang politik, tetapi dia berminat dengan bola sepak, apa salahnya?

“Maksud saya, minatnya itu membuatkan dia meletakkan hati dan rohnya terhadap bola sepak. Kalau setakat minat sebab nak populariti, memang tak jadilah. Perkara ini kalau niat itu tak betul, memang tak jadilah.

“Bagi saya, tak timbul masalah ‘orang politik’ atau tidak kerana yang penting minat. Jadi tidak betul kalau ada penyokong yang menyalahkan 100 peratus ‘orang politik’ jika sesebuah pasukan itu jatuh.

“Lihat (Menteri Belia dan Sukan) Datuk Seri Ahmad Faizal Azumu. Beliau bekas Menteri Besar Perak dan pernah menjadi Presiden Persatuan Bola Sepak Perak (PAFA).

“Bila beliau tidak lagi pimpin PAFA, apa jadi dengan Perak. Itulah masalahnya dan bukan sebab ‘orang politik’ semata-mata,” katanya seperti dipetik daripada Sinar Harian.

Baca: Syarikat Yang Menguruskan Padang, Kopa Arena Berminat Taja & Beli Saham Perak FC

Jamal melontarkan pandangan ini sebagai reaksi kepada gesaan kalangan penyokong Perak yang mahukan kesemua ‘ahli politik’ dalam PAFA dan Perak FC melepaskan jawatan masing-masing.

Ianya selepas pasukan tersebut mengharungi saingan Liga Super 2021 dalam keadaan terumbang-ambing sehinggakan mereka menamatkan saingan di tangga ke-11 sekaligus ditendang ke saingan Liga Premier pada musim hadapan.

Sementara itu, selain minat, Jamal melihat pengaruh seseorang juga amat perlu apabila memimpin mana-mana persatuan atau pasukan bola sepak. Hal ini kerana pengaruh tersebut dapat digunakan untuk mendapatkan dana buat persatuan atau pasukan masing-masing.

“Dalam menguruskan sesebuah persatuan atau pasukan itu, individu berkenaan kena ada pengaruh untuk dapatkan dana. Ia bukan sesuatu yang mudah untuk diperoleh melainkan ada pengaruh, kalau setakat bekas pemain, siapa nak pandang?

“Kalau ‘orang politik’, beliau mungkin ada pengaruh. Saya lebih melihat ‘orang politik’ mampu menarik minat pihak penaja tetapi itu tidak bermakna, individu bukan ahli politik tidak boleh mendapatkan dana,” katanya lagi.


Cools Diturunkan FC Midtjylland Selama 10 Minit Sebahagian Daripada Proses Pemulihan

Pengumuman Persatuan Bola Sepak Malaysia (FAM) menggugurkan nama pertahanan negara yang beraksi bersama FC Midtjylland untuk berhadapan Jordan dan Uzbekistan menjadi polemik dalam kalangan peminat.

Ini berikutan pertahanan berdarah campuran Malaysia-Belgium itu dikhabarkan oleh FAM mengalami kecederaan namun Cools dikesan bukan sahaja berada dalam senarai pemain simpanan malahan turut beraksi menentang Aarhus Gymnastikforening (AGK) dalam saingan Liga Denmark, semalam.

Disebabkan perkara terbabit, sebahagian peminat di media sosial dilihat mula mempersoalkan mengenai keputusan yang dilakukan oleh FAM.  Bagaimanapun, ketua jurulatih kebangsaan tampil memperjelaskan mengenai isu melibatkan pertahanan berusia 25 tahun itu.

“FAM telah menerima makluman secara rasmi daripada pengarah sukan kelabnya bahawa Dion Cools mengalami kecederaan pada tulang pelvis dan ketua perubatan kelabnya meminta pemain berkenaan dikecualikan daripada panggilan skuad kebangsaan kali ini untuk dia dapat terus bersama dengan kelab bagi melakukan proses pemulihan supaya dapat kembali ke tahap sebelumnya.

“Itu maklum balas yang kita terima. Jadi kita tak boleh nak buat andaian yang bukan-bukan kerana ia adalah maklum balas secara rasmi daripada kelabnya kepada FAM.” jelas jurulatih berusia 53 tahun tersebut seperti dikongsikan oleh pelbagai platform media sosial FAM.

“Saya tahu ramai yang tertanya-tanya kenapa kita tidak membawa Dion Cools ke Amman, Jordan dan sudah tentu dia belum pulih seratus peratus daripada kecederaannya itu. Memang satu kerugian kepada skuad kebangsaan tetapi sudah tentu kita mahukan setiap pemain itu berada pada tahap seratus peratus cergas dan bebas kecederaan.” tambahnya lagi.

Artikel Berkaitan: Cheng Hoe Panggil Bek Tengah Terengganu Ganti Dion Cools Sertai Skuad Kebangsaan

Jurulatih kelahiran Kedah itu meneruskan penjelasannya dengan berkata, “ramai juga yang bertanyakan, kenapa dia boleh diturunkan pada perlawanan malam tadi bersama kelabnya. Kita tahu yang beliau dimasukkan pada 10 minit terakhir permainan itu adalah sebagai sebahagian daripada proses pemulihan untuk dia kembali mendapatkan semula tahap kecergasan terbaiknya.

“Jadi untuk kem latihan pusat kali ini, memang kita tidak akan menggunakan khidmat Dion Cools supaya beliau dapat meneruskan proses pemulihan kecederaan bersama kelabnya dan kita berharap apabila dia sudah pulih sepenuhnya nanti, kita akan dapat kembali menggunakan khidmatnya pada masa akan datang.”

Sementara itu, hanya 22 pemain dibawa oleh Cheng Hoe untuk menghadapi Perlawanan Antarabangsa Tier 1 bertemu Jordan dan Uzbekistan masing-masing pada 6 dan 9 Oktober masing-masing.


Sukan Komanwel: Perseorangan No.3 Negara, Ng Tze Yong Singkir Juara Dunia Di Suku Akhir

Perseorangan lelaki No.3 negara, Ng Tze Yong melakar satu kejutan besar dengan menumpaskan juara Kejohanan Dunia BWF 2021, Loh Kean Yew di peringkat suku akhir Sukan Komanwel Birmingham 2022.

Pemain berusia 22 tahun ini menumpaskan perseorangan Singapura kelahiran Pulau Pinang itu menerusi tiga set permainan yang berkesudahan dengan skor 15-21, 21-14 dan 21-11, sebentar tadi.

QF#MAS🇲🇾 Ng Tze Yong def. #SGP🇸🇬 Loh Kean Yew 15-21 21-14 21-11#DemiMalaysia #BadmintonMalaysia pic.twitter.com/vHoMGSA9mT

— BAM (@BA_Malaysia) August 6, 2022

Menariknya, Tze Yong melakukan kejutan ke atas pemain yang menghuni ranking kesembilan dunia ini dalam pertemuan sulungnya di sebarang kejohanan antarabangsa.

Dengan kemenangan yang tercipta pada hari ini, Tze Yong dapat meneruskan kemaraan dalam temasya ini ke peringkat separuh akhir. Setakat berita ini ditulis, lawan kepada Tze Yong belum dapat disahkan lagi.

Featured Image: Badminton Association of Thailand


Syafiq Ahmad ‘Senjata’ Tambahan Kedah di Piala AFC 2022

Naib juara Liga Super 2021, Kedah Darul Aman (Kedah) mendapat satu senjata tambahan untuk mengharungi kejohanan antarabangsa peringkat benua asia iaitu Piala AFC 2022 kelak.

Menerusi satu makluman terbaru, semalam, skuad Hijau Kuning mengesahkan mendapatkan khidmat penyerang Johor Darul Ta’zim (JDT) dan skuad kebangsaan iaitu Syafiq Ahmad secara pinjaman selama semusim.

🔰WELCOME BACK MUHAMMAD SYAFIQ AHMAD!KDA FC dengan ini mengumumkan pemain tempatan baharu untuk musim 2022, Muhammad Syafiq Ahmad!#kdafc #newblood #2022season #cominghome #SA28 pic.twitter.com/TFNjSMCGwm

Kedatangan Syafiq yang mempunyai pengalaman beraksi di kejohanan elit benua asia iaitu Liga Juara-Juara AFC (ACL) pastinya akan memberikan satu nilai tambah buat Kedah khususnya untuk beraksi di pentas Piala AFC serta Liga Malaysia 2022.

Pemain berusia 26 tahun ini pernah mencipta sensasi apabila jaringan tunggalnya berhasil membantu JDT meraih kemenangan 1-0 ke atas Kashima Antlers dalam saingan ACL 2019.

2019 AFC CHAMPIONS LEAGUE | 8 MAY 2019Full TimeJDT [1-0] KASHIMA ANTLERS(Syafiq Ahmad 68')More photos at https://t.co/WGlxxYazpe pic.twitter.com/8XqQYLvmVA

Untuk makluman semua, Syafiq yang berasal dari Sungai Ara, Pulau Pinang ini bukanlah nama yang asing dalam kalangan peminat pasukan Kedah. Dia memulakan karier bola sepaknya bersama skuad Piala Presiden Kedah bermula tahun 2013.

Kemudiannya, Syafiq berhasil menembusi skuad senior pada tahun 2015 sebelum meninggalkan Kedah pada tahun 2017 untuk menyertai JDT.

Featured Image: The AFC CL


Astro Bakal Siar Aksi Safawi di Liga Portugal Secara Langsung

Penyiar televisyen berbayar, Astro secara rasminya akan menyiarkan perlawanan-perlawanan dalam saingan Liga Portugal bagi musim 2020/21.

Menurut laporan SportBusiness, Astro mendapatkan hak penyiaran liga tersebut secara eksklusif selepas menandatangani perjanjian bersama agensi Sportfive – pemegang hak penyiaran antarabangsa Liga Portugal.

Welcome to the Stadium Astro family, #LigaNOS!(This might or might not be due to a certain winger…) pic.twitter.com/eB0JycNTSp

Hasil perjanjian tersebut, Astro akan menayangkan dua perlawanan setiap matchday dan akan disertakan dengan ulasan dalam bahasa inggeris.

Dua perlawanan awal yang akan disiarkan Astro menerusi saluran sukannya pada hujung minggu ini adalah Sporting CP menentang Gil Vicente dan FC Porto bertemu SC Braga.

Menerusi makluman ini, peminat-peminat bola sepak Malaysia bakal berpeluang melihat aksi penyerang kebangsaan, Safawi Rasid dalam saingan Liga Portugal, tahun depan.

Sebelum ini, sebuah pasukan yang bersaing dalam kancah Liga Portugal, Portimonense SC telah membuat tawaran secara rasmi kepada Johor Darul Ta’zim (JDT) untuk mendapatkan khidmat Safawi.

Pemilik JDT, DYAM Tunku Ismail ibni Sultan Ibrahim turut memaklumkan menerusi laman sosial bahawa akan melepaskan penyerang sayap berusia 23 tahun itu ke Portugal setelah tamatnya saingan Liga Malaysia musim ini.

Untuk rekod, Astro merupakan pemegang hak penyiaran bagi saingan bola sepak Liga Perdana Inggeris (EPL), La Liga, Ligue 1, Serie A, K-League dan J.League di Malaysia.

Featured Image: JOHOR Southern Tigers


Bintang Vietnam Pulang Dari Perancis, Sertai Hanoi Police FC

Penyerang sensasi Vietnam, Nguyen Quang Hai kembali ke tanah air dan sah menyertai pasukan baharunya, Hanoi Police FC bagi menempuh baki saingan Liga Vietnam 2023 yang bakal memasuki pusingan kejuaraan.

Pengumuman tersebut hadir menerusi kenyataan yang dikongsikan melalui media sosial pasukan sekaligus menerima reaksi yang pelbagai daripada peminat bola sepak Vietnam dan juga rantau asia tenggara.

Ketika ini, Hanoi Police menduduki tangga kedua liga selepas mengutip 21 mata pada ketika liga masih berbaki dua perlawanan dan sah beraksi di pusingan kejuaraan.

Sebelum ini, penyerang berusia 26 tahun itu menamatkan kontraknya setahun lebih awal setelah mencapai persetujuan bersama dengan bekas pasukannya yang beraksi di Ligue 2, Pau FC.

Ketika di Perancis, Quang Hai tidak menunjukkan prestasi yang memberangsangkan dan lebih banyak menghabiskan masanya bersama skuad kedua Pau FC yang beraksi di Championnat National 3, liga divisyen kelima negara benua eropah itu.

Di rantau asia tenggara, Quang Hai merupakan salah seorang bakat besar yang pernah dilahirkan Vietnam selepas berjaya membantu negaranya menjuarai Piala AFF 2018 dan juga mara ke pusingan ketiga kelayakan Piala Dunia 2022 bagi zon Asia.

Featured Image: Cong An Ha Noi FC


Penang FC Tawar Dua Pas Bermusim Berharga RM799 & RM599

Skuad berpangkalan di utara semenanjug tanah air, Penang FC antara yang tidak ketinggalan menawarkan pas bermusim buat para peminat dan pendukungnya menjelang sepak mula saingan Liga Malaysia 2023.

Menerusi makluman pihak kelab berjulukan Harimau Kumbang itu, sebanyak dua jenis pas bermusim yang ditawarkan dengan nama Taring Gold serta Taring Silver yang berharga RM799 dan RM599 masing-masing.

Pembeli dan pemegang pas bermusim Taring Gold dan Taring Silver akan diberikan tempat duduk di ruangan grandstand berbumbung apabila menonton Penang beraksi di laman sendiri. Sebuah laluan khas turut disediakan buat pemegang pas bermusim ini sekaligus dapat mengelak daripada beratur bersama-sama pembeli tiket biasa ketika mahu memasuki stadium.

Bagaimanapun, perbezaan paling ketara antara kedua-dua pemegang pas bermusim ini adalah pemegang pas Taring Gold akan mendapat sehelai jersi Penang musim 2023, sehelai t-shirt Move On atau Hampa Memang Sempoi!

Selain itu, terdapat beberapa beberapa manfaat iaitu diskaun bermula 10% bagi pembelian barangan atau perkhidmatan seperti Matsaleh Barber, Laguna Waterpark, Belhams, Kaki Jersi.

Terdapat beberapa potongan potongan bermula RM40 serta 10 baucar minuman Starbucks.

Manakala, pemegang pas Taring Silver pula akan mendapat kadar diskaun dan potongan yang sama namun mendapat 5 baucar minuman Starbucks.


“Very Good” – Ini Reaksi Penyerang Import Kelantan Dari Haiti Ketika Pertama Kali Merasai Budu

Budu atau sos ikan bilis merupakan sejenis perasa makanan yang amat popular dalam kalangan penduduk di negeri pantai timur semenanjung tanah air khususnya Kelantan dan Terengganu.

Malahan, mana-mana individu yang bukan berasal dari dua negeri ini, apabila menetap di Kelantan dan Terengganu pastinya akan ditawarkan oleh penduduk setempat untuk mencuba sos ini.

Perkara ini turut berlaku kepada penyerang import baharu Kelantan FC, Kervens Belfort yang merupakan kelahiran Haiti. Menerusi perkongsian di akaun Tiktoknya, Kervens cuba merasai budu tersebut bersama nasi yang dimakannya.

Baca: Kelantan Ikat Seorang Lagi Import Selama 3 Tahun – Kervens Belfort Dari Haiti

Selepas menyuap nasi yang telah digaul bersama budu itu, Kervens, dengan tersenyum sambil mengangkat ibu jari dan berkata, “very good, budu the best.”

Reaksi yang diberikan oleh Kervens itu bagaikan mula menyukai sos peraman ikan bilis itu.

Untuk makluman semua, penyerang berusia 29 tahun ini ditandatangani oleh Kelantan FC dengan kontrak selama tiga tahun bermula Januari lalu. Dia merupakan pemain Abahani Limited Dhaka yang beraksi dalam saingan Liga Bangladesh, musim lepas.

Pada perlawanan pertama Liga Premier, Sabtu lalu, Kervens diturunkan dalam kesebelasan utama dan kelibatnya berhasil membantu skuad The Red Warriors itu mencetak kemenangan ke atas Johor Darul Ta’zim II (JDT II) di Stadium Tan Sri Dato’ Haji Hassan Yunos, Larkin.

Featured Image: TRW Kelantan FC


Terbuka Jerman: Wooi Yik Dijangkiti Covid-19, Salah Satu Beregu Negara Berpeluang Melangkah Terus Ke Suku Akhir

Pasangan beregu lelaki No.1 negara, Aaron Chia dan Soh Wooi Yik terpaksa melupakan Terbuka Jerman 2022 yang akan membuka tirainya pada hari esok.

Ini disebabkan Wooi Yik dimaklumkan oleh Persatuan Badminton Malaysia (BAM) dijangkiti Covid-19 dan terpaksa menjalani isolasi sepertimana protokol kuarantin oleh pihak kerajaan. Walaupun didapati positif, pemain berusia 24 tahun ini asimtomatik dan berada dalam keadaan yang baik.

GET WELL SOON, WOOI YIK ❤The Badminton Association of Malaysia (BAM) confirms that men’s doubles player, Soh Wooi Yik has tested positive for COVID-19. News in FULL https://t.co/41hSlOC9zX#DemiMalaysia#BadmintonMalaysia pic.twitter.com/TtdTZk0b4E

Barisan kejurulatihan dan pasukan perubatan BAM akan terus memantau proses pemulihannya sebelum memutuskan penyertaannya dalam Kejohanan Badminton Terbuka Seluruh England (All England) 2022 yang akan berlangsung di Birmingham pada minggu hadapan.

Baca: 4 Beregu Negara Bertembung Sesama Sendiri di Pusingan 32 Terbuka Jerman

Sementara itu, lawan kepada Aaron-Wooi Yik di Pusingan 32 iaitu Low Juan Shen yang bergandingan bersama Goh V Shem pula mengumumkan menarik diri daripada saingan ini dan kejohanan di eropah ekoran kecederaan.

Perkembangan ini menyaksikan pemenang antara dua beregu negara, Goh Sze Fei-Nur Izzuddin dan Man Wei Chong-Tee Kai Wun yang bertembung di Pusingan 32 berpeluang melangkah terus ke saingan suku akhir Terbuka Jerman.

Featured Image: Badminton Association of Malaysia & Badminton Asia


Terbuka Singapura: Pang Ron-Ee Wei Kejutkan Beregu No.13 Dunia

Satu kejutan dilakar oleh beregu campuran negara, Hoo Pan Ron dan Toh Ee Wei dengan menumpaskan pasangan No.13 dunia, Mathias Christiansen dan Alexandra Bøje di Terbuka Singapura.

Pang Ron-Ee Wei yang berada di ranking ke-125 dunia berhasil menumpaskan beregu dari Denmark itu secara “straight set” di peringkat Pusingan 16, sebentar tadi.

Dalam perlawanan tersebut, Pang Ron-Ee Wei berhasil merekodkan kemenangan dengan pungutan mata 21-11 dan 21-19 dalam tempoh masa 38 minit permainan.

Singapore Open 2022XD – Round of 16          🇲🇾Pang Ron HOO🏅21 21 🇲🇾Ee Wei TOH🏅11 19 🇩🇰Mathias CHRISTIANSEN          🇩🇰Alexandra BØJE

🕗 in 38 minutes https://t.co/1QuUi0ZtZ7

— BWFScore (@BWFScore) July 14, 2022

Kemenangan ini membolehkan mereka menempah tiket ke peringkat suku akhir di saingan berstatus Jelajah Dunia Super 500 ini.

Di peringkat tersebut, Pang Ron-Ee Wei akan menantikan cabaran daripada beregu China, Guo Xin Wa dan Zhang Shu Xian yang menghuni ranking ke-41 dunia.

Pasangan ini mara selepas menundukkan beregu Jepun, Yujiro Nishikawa dan Saori Ozaki ranking ke-74 dunia secara “straight set” dengan skor 22-20 dan 21-15.

Featured Image: Badminton Association of Malaysia


Azizul Fokus Persiapan Olimpik 2024, Tidak Bercadang Untuk Terima Tawaran Pensyarah UPSI

Jaguh basikal trek negara, Datuk Azizulhasni Awang belum membuat keputusan terhadap dua tawaran yang dikemukakan oleh Universiti Perguruan Sultan Idris (UPSI) kerana mahu menumpukan perhatian terhadap persiapan untuk beraksi di temasya Sukan Olimpik Paris 2024.

Baru-baru ini, UPSI telah memberikan dua tawaran iaitu Biasiswa Bitara Pasca Siswazah untuk melanjutkan pelajaran di peringkat doktor falsafah (PhD) serta jawatan selaku pensyarah di universiti terbabit.

Pelumba berusia 33 tahun ini juga turut mendapat penganugerahan iaitu Anugerah Kecemerlangan Tokoh Sukan UPSI atas kecemerlangannya merangkul pingat perak dalam acara keirin lelaki dalam temasya Sukan Olimpik Tokyo 2020, Ogos lalu.

“Tawaran seperti ini adalah satu langkah dinamik  dari pihak UPSI yang mana suatu masa nanti apabila tiba masa untuk saya menggantungkan basikal, saya tahu yang sudah ada peluang baru disitu.”

“Saya berharap, penganugerahan seperti ini akan menjadi motivasi untuk rakan-rakan atlet di luar sana untuk bekerja dengan lebih keras dan mencapai kejayaan di peringkat yang tertinggi.”

“Saya juga telah memaklumkan kepada pihak UPSI yang buat masa ini saya tidak akan membuat mana-mana pilihan konkrit ke atas tawaran-tawaran yang diterima kerana fokus saya adalah untuk memberikan tumpuan penuh kepada Olimpik 2024 terlebih dahulu.” kata pelumba yang terkenal dengan julukan The Pocket Rocketman itu di laman sosialnya.

Bagaimanapun, Azizul atau turut mesra dengan panggilan Jijoe tidak akan menyertai mana-mana pertandingan besar sehingga ke penghujung tahun ini atas alasan untuk berehat seketika.

Baca: Beri Peluang Pelumba Muda Sertai Kejohanan Dunia, Azizul Mahu Tumpu Sukan Komanwel & Asia 2022

Oleh demikian, saingan kejuaraan dunia iaitu Kejuaraan Basikal Trek Dunia 2021 yang akan dilangsungkan di Perancis pada penghujung Oktober hadapan tidak akan disertainya.

Beliau akan kembali beraksi pada tahun hadapan dengan memberikan tumpuan kepada temasya Sukan Komanwel Birmingham dan Sukan Asia Hangzhou 2022.

Featured Image: Azizulhasni Awang Facebook


Kelayakan Piala Asia B-23: Malaysia Tarik Nafas Lega Tidak Bertemu Korea, Vietnam

Skuad Malaysia Bawah 23 Tahun (B-23) boleh menarik nafas lega apabila tidak diundi bersama-sama juara bertahan, Republik Korea dan naib juara edisi 2018, Vietnam dalam pusingan kelayakan Piala Asia B-23 AFC 2022.

Dalam majlis undian pusingan kelayakan yang diadakan di Taskhkent, Uzbekistan sebentar tadi, Malaysia telah diundi bersama-sama dua pasukan dari rantau ASEAN iaitu Thailand dan Laos serta Mongolia dalam Kumpulan J.

RASMI: Keputusan undian Kelayakan Piala Asia B-23 2022.Malaysia akan terbang ke Mongolia dan berdepan dua lagi pasukan –  Thailand dan Laos.Juara setiap kumpulan, empat pasukan naib juara terbaik dan tuan rumah, Uzbekistan akan layak ke Piala Asia B-23 2022.#AFCU23 pic.twitter.com/0W1p7qi2KL

Saingan kelayakan bagi kumpulan ini akan berlangsung di Mongolia selaku tuan rumah. Pusingan kelayakan ini akan bermula dari 23 sehingga 31 Oktober 2021.

Untuk layak ke pusingan akhir Piala Asia B-23 AFC 2022, skuad muda negara yang terkenal dengan julukan Harimau Muda perlu menjadi juara kumpulan atau menempatkan diri selaku empat naib juara terbaik dalam kalangan 11 kumpulan secara keseluruhan.

Sebagai rekod, pencapaian terbaik pasukan negara dalam kejohanan ini hadir ketika beraksi dalam edisi 2018 dimana skuad yang dibimbing oleh Datuk Ong Kim Swee pada ketika itu berjaya mara sehingga ke peringkat suku akhir.

Bagaimanapun, di peringkat suku akhir, mereka dihantar pulang oleh pasukan Korea setelah tumpas dengan skor 2-1. Jaringan tunggal pasukan negara pada ketika itu disumbangkan oleh N. Thanabalan.

Bagi edisi yang lalu, Piala Asia B-23 AFC 2020, skuad negara terkandas di pusingan kelayakan sekaligus gagal mara ke pusingan akhir yang berlangsung di Thailand.


Syarikat Telekomunikasi Jepun Taja Kelantan United RM150,000

Sebuah syarikat telekomunikasi yang berpangkalan di Jepun iaitu KDDI (M) Sdn Bhd menjadi entiti terbaru yang muncul menaja pasukan Liga Premier, Kelantan United FC.

Menurut makluman kelab, syarikat tersebut hadir menjalinkan kerjasama sekaligus memberikan tajaan berjumlah RM150,000 kepada skuad yang mendapat julukan Kijang Hijau ini.

Difahamkan, pihak KDDI berminat untuk menjalinkan kerjasama dan memberikan tajaan kerana tertarik dengan skuad Kelantan United yang turut diperkuatkan dengan pemain Jepun, Masashi Motoyama.

“Pemilihan Kelantan United sebagai rakan tajaan bola sepak ini terhasil cetusan idea daripada Pengarah Urusan Yakult Malaysia, Hiroshi Hamada yang memperkenalkan Kelantan United kepada syarikat KDDI (M) Sdn Bhd.

“Sebagai sebuah syarikat yang beribu pejabat di Tokyo, Jepun pemilihan pemain lagenda Jepun, Masashi Motoyama dalam pasukan Kelantan United untuk musim ini juga merupakan antara faktor yang menarik syarikat KDDI untuk menaja pasukan ini,” kata Ketua Pegawai Operasi (CEO) Kelantan United, Wan Mohd Zul Ikman.

Selain daripada tajaan tersebut, hasil daripada kerjasama ini turut melibatkan perancangan pembangunan bola sepak oleh kedua-dua pihak di negeri Kelantan.

Pada masa yang sama, di pihak syarikat KDDI, Pengarah Urusannya, Masaki Matsuura berharap melalui penajaan ini, syarikatnya akan lebih dikenali di pantai timur negara ini.

Terdahulu, Kelantan United telah menerima tajaan daripada syarikat minuman probiotik, Yakult (M) Sdn Bhd yang berjumlah RM766,000.00 untuk mengharungi saingan musim 2022.

Featured Image: Kelantan United FC


Pemain Senior Satukan Pasukan & Bimbing Pemain Muda Negeri Sembilan – K. Devan

Kejayaan Negeri Sembilan FC merangkul kejuaraan saingan divisyen dua bola sepak tempatan iaitu Liga Premier 2021 ditunjangi oleh pemain-pemain senior tempatan, demikian kata ketua jurulatihnya, K. Devan.

Skuad yang terkenal dengan gelaran Hobin Jang Hobin itu berhasil mengesahkan gelaran juara selepas menumpaskan PDRM FC dengan keputusan 4-2 pada perlawanan terakhir di Stadium Tuanku Abdul Rahman, Paroi, semalam.

Skuad bimbingan K. Devan meraih kejuaraan selepas mencatatkan 12 kemenangan dan 5 seri sekaligus mengumpul 41 mata daripada 20 perlawanan yang diharungi sepanjang musim ini.

“Bagi saya, pasukan kali ini umpama satu keluarga yang cukup kuat dan kita mempunyai sembilan pemain senior yang mempunyai karakter cukup baik seperti Mohamad Zaquan Adha, Nasrullah Haniff dan lain-lain lagi.

“Merekalah yang menyatukan pasukan ini dan memberikan bimbingan kepada pemain-pemain muda.

“Pada awal saya bersama Negeri Sembilan FC, saya masih berada di fasa awal dalam karier kejurulatihan saya dan saya berjaya bersama Negeri Sembilan FC.

“Saya hanya tukarkan tiga pemain daripada pasukan 2020 dan sehingga kita menubuhkan pasukan ini, jadi cabaran itu sangat besar kerana pasukan baharu terdiri daripada semua pemain baharu dan juga kita perlu layak ke Liga Super.

“Namun kali ini saya datang dengan misi selepas pasukan ini tidak layak ke Liga Super dalam tempoh seketika dan bila saya menyertai pasukan ini, saya datang dengan tanggungjawab yang besar apabila kita perlu membuat perubahan yang drastik kepada pasukan tahun lalu,” katanya.

Sementara itu, kemenangan ke atas PDRM FC ini turut mengesahkan pasukan Negeri Sembilan menyertai Kumpulan C dalam saingan Piala Malaysia bersama-sama Kedah Darul Aman dan Melaka United.

Hanya satu slot sahaja lagi yang belum terisi dan ianya direbut antara PDRM FC dan Kelantan United. Bagaimanapun, pengisian slot tersebut akan terjawab apabila Kelantan United menentang Kuching City pada 24 September nanti.

Featured Image: Negeri Sembilan Football Club


Man Utd Sedang Berunding Dengan Penyerang Berpengalaman, Edinson Cavani

Manchester United dilaporkan sedang berunding untuk mendapatkan khidmat penyerang berpengalaman, Edinson Cavani menurut satu laporan oleh Daily Mail.

Lebih menarik, ketika ini Cavani merupakan pemain ejen bebas setelah tidak disambung kontraknya oleh bekas kelabnya, Paris Saint-Germain (PSG) musim lalu.

Cavani menjadi antara pilihan buat skuad kendalian Ole Gunnar Solksjaer untuk memperbaiki barisan serangan Red Devil yang kurang menyengat sebelum tamatnya jendela perpindahan 5 oktober kelak.

Untuk rekod, sepanjang tujuh musim beraksi bersama PSG, penyerang kebangsaan Uruguay terbukti sebagai penyerang prolifik dengan merekodkan 200 gol daripada 301 penampilan.

Dia juga telah memenangi enam kejuaraan Ligue 1, empat Piala Perancis dan lima Piala Liga Perancis.

Sementara itu dalam laporan yang sama, Manchester United turut ditawarkan untuk meminjam penyerang muda berusia 22 tahun, Luka Jovic daripada Real Madrid.

Featured Image: UEFA Champions League


Piala Asia Bola Sepak Pantai: Malaysia Akhir Saingan Kumpulan Di Tangga Tercorot

Perjalanan skuad negara kempen Piala Asia Bola Sepak Pantai 2023 yang berlangsung di Jomtien Beach Arena, Pattaya bukan sahaja telah berakhir bahkan turut mengakhirinya di tangga tercorot Kumpulan B.

Perkembangan tersebut hadir selepas Malaysia turut tumpas pada perlawanan akhir peringkat kumpulan bertemu Uzbekistan dengan keputusan 2-6, semalam.

Carta Kedudukan Akhir AFC Beach Soccer Asian Cup Thailand 2023

* Selepas Hari Perlawanan 3 pada Isnin, 20 Mac 2023

MALAYSIA 🇲🇾 2-6 🇺🇿 UZBEKISTANUAE 🇦🇪 2-7 🇮🇷 IRAN #FAM #HarimauMalaya #ACBeachSoccer pic.twitter.com/hWjh6Z5qvj

— FA Malaysia (@FAM_Malaysia) March 20, 2023

Sebelum itu, Malaysia telah mengalami kekalahan di tangan juara Piala Asia Bola Sepak Pantai sebanyak dua kali, Emiriah Arab Bersatu (UAE) dengan keputusan 3-5.

Pada ketika itu, kekalahan ini telah mengesahkan skuad negara bimbingan Mohd Saiful Md Noor terkeluar daripada kejohanan ini.

Sementara itu, Malaysia membuka kempen Piala Asia Bola Sepak Pantai ini dengan kekalahan besar kepada Iran dengan skor 5-14.

Featured Image: Football Association of Malaysia


Liga M3 Dijenamakan Sebagai Liga Kejuaraan MBSB Bank Bermula Minggu Ke-4 Mei

Saingan bola sepak semi-profesional tanah air, Liga M3 akan dijenamakan sebagai Liga Kejuaraan MBSB Bank atau MBSB Bank Championship bermula minggu ke-4 bulan Mei kelak.

Ini susulan syarikat perbankan Islam, MBSB Bank tampil memeterai perjanjian dengan pengendali liga, Amatuer Football League (AFL) dalam satu majlis yang diadakan di Ibu Pejabat Persatuan Bola Sepak Negeri Sarawak (FAS), semalam.

Bukan itu sahaja, MBSB Bank selaku penaja utama dan Rakan Bank Rasmi AFL juga diangkat menjadi penaja bersama bagi saingan bola sepak amatur tanah air iaitu Liga M4 dan Liga M5 yang turut dikendalikan oleh AFL.

Pengerusi AFL, Datuk Wira Mohd Yusoff Mahadi menyifatkan kehadiran bank yang sudah bertapak di Malaysia hampir 18 tahun ini sebagai lambang penerimaan syarikat swasta terhadap sukan bola sepak di peringkat amatur yang berteraskan komuniti setempat.

Sementara itu, Ketua Pegawai Eksekutif Kumpulan MBSB Bank, Datuk Nor Azam M Taib pula melihat kolaborasi ini membuka peluang buat orang ramai mengenali MBSB Bank dengan lebih dekat dan memanfaatkan perkhidmatan yang ditawarkan bagi membantu menguruskan kewangan dengan lebih berhemah.

Featured Image: Persatuan Bola Sepak Sarawak (FAS)


Sukan Komanwel: Malaysia Diundi Bersama Afrika Selatan, Jamaica & Zambia Dalam Acara Badminton Berpasukan Campuran

Hasil undian yang dijalankan menyaksikan Malaysia diundi menyertai Kumpulan 4 dalam acara badminton berpasukan bercampuran di temasya Sukan Komanwel 2022 Birmingham.

Di dalam kumpulan tersebut, Malaysia selaku pemenang pingat perak di temasya yang lalu bakal berhadapan dengan dua buah pasukan dari benua afrika iaitu Afrika Selatan dan Zambia serta pasukan dari kepulauan Caribbean, Jamaica.

Sementara itu, juara bertahan, India pula diundi dalam Kumpulan 1 bersama-sama Australia, Sri Lanka dan Pakistan. Tuan rumah merangkap pemenang pingat gangsa di temasya yang lalu diletakkan dalam Kumpulan 2 bersama Singapura, Mauritius dan Barbados. Akhir sekali, Kumpulan 3 pula dibarisi oleh Kanada, Scotland, Maldives dan Uganda.

Untuk makluman semua, Sukan Komanwel pada kali ini akan dilangsungkan bermula 29 Julai hingga 8 Ogos kelak.


Rating Sukanz: Gerakan Arif Aiman Menjadi Duri Dalam Daging Buat Ratchaburi

Kelab Bola Sepak Johor Darul Ta’zim (JDT) berhasil mencetak kemenangan pertama dalam saingan Liga Juara-Juara AFC (ACL) musim ini dengan mengalahkan Ratchaburi di Stadium Rajamangala.

Skuad Harimau Selatan berhasil mencetak kemenangan tersebut menerusi jaringan tunggal oleh pemain tengah kelahiran Argentina, Leandro Velazquez pada awal babak kedua.

Kemenangan ini juga memberikan 3 mata berharga pertama buat JDT sekaligus meletakkan mereka di tangga kedua dalam Kumpulan G mengatasi wakil Korea Selatan, Pohang Steelers di tangga ketiga dan juga Ratchaburi di tangga tercorot selepas dua perlawanan.

Berikut adalah rating anak-anak buah Benjamin Mora ketika menentang wakil Thailand, Ratchaburi:

Penjaga Gol: Farizal Marlias – 7/10

Memandangkan barisan serangan Ratchaburi tidak begitu berbahaya, tiada sebarang ancaman bahaya perlu dihadapi oleh Farizal dan dapat mencetak ‘clean sheet’ dengan bergaya.

Pertahanan: Azrif Nasrulhaq – 5.5/10

Azrif diberikan kepercayaan untuk bermula dalam kesebelasan utama untuk menggantikan Corbin-ong. Dia banyak membantu pasukan dalam mengekalkan penguasaan bola namun tidak dalam serangan. Azrif dikeluarkan pada minit ke-65.

Pertahanan: Shane Lowry – 7/10

Beraksi dengan baik di posisi pertahanan bersama Mauricio. Sesekali dia akan melakukan hantaran jauh kepada pemain serangan.

Tiada sebarang masalah buat Mauricio bergandingan bersama Lowry di benteng pertahanan. Beberapa serangan dilakukan pemain Ratchaburi mudah dipatahkannya.

Pertahanan: Matt Davies – 7/10

Separuh masa pertama, Matt Davies sangat aktif melakukan overlapping untuk membantu JDT melakukan serangan. Sekitar 4-5 bola lintang dilakukannya ke dalam kotak penalti.

Pemain Tengah: Natxo Insa – 7/10

Tenang mengawal bahagian tengah selaku holding midfielder dan bergandingan baik bersama Safiq Rahim.

Pemain Tengah: Safiq Rahim – 8/10

Gandingan yang baik bersama Natxo Insa di bahagian tengah. Sumbangan terbesarnya adalah menyumbang assist buat jaringan Leandro Velazquez pada awal babak kedua.

Pemain Tengah: Leandro Velazquez – 7/10

Persembahannya pada separuh masa pertama agak tenggelam tetapi dia tampil menyinar pada babak kedua termasuk menjaringkan gol pendahuluan buat JDT selepas rehat separuh masa pertama. Keluar pada minit ke-92.

Penyerang: Arif Aiman – 8/10

Gerakannya menjadi duri dalam daging buat Ratchaburi. Gelecekannya pada awal babak kedua yang menyumbangkan jaringan buat JDT. Selain itu, Arif bergandingan dengan baik bersama Matt Davies di sebelah kanan.

Penyerang: Bergson da Silva – 7/10

Mendapat banyak suapan bola daripada rakan sepasukan dan turut melakukan banyak percubaan ke arah gawang lawan. Akan tetapi Bergson tidak begitu bernasib baik untuk meletakkan namanya selaku penjaring dalam perlawanan ini.

Penyerang: Akhyar Rashid – 5/10

Beberapa kali cuba untuk ‘dribble’ masuk ke dalam kotak. Persembahannya tidak memberikan impak yang besar di sebelah kiri. Dia dikeluarkan pada minit ke-65.

Pemain Gantian 1: Safawi Rasid – 5/10

Masuk menggantikan Akhyar Rashid pada minit ke-65 untuk bermain di posisi penyerang kanan. Beberapa kali menggerakkan bola berdekatan kotak penalti lawan namun tiada sebarang ancaman berbahaya diberikannya.

Pemain Gantian 2: S. Kunanlan – 4/10

Masuk menggantikan Azrif Nasrulhaq pada minit ke-65 untuk bermain di posisi bek kiri.

Pemain Gantian 3: Ramadhan Saifullah – 4/10

Masuk menggantikan Arif Aiman pada minit ke-72 dan cuba memberikan ancaman menerusi beberapa lariannya ke dalam kotak penalti.

Pemain Gantian 4: Syamer Kutty – 4/10

Masuk menggantikan Safiq Rahim pada minit ke-72.Tidak banyak yang dilakukan oleh Syamer di atas padang.

Pemain Gantian 5: Afiq Fazail – N/A

Masuk pada minit ke-92 menggantikan Leandro Velanzquez.

Featured Image: JOHOR Southern Tigers


Norza Harap Lebih Ramai Wakil Malaysia di Sukan Olimpik

Presiden Persatuan Badminton Malaysia (BAM), Tan Sri Dato’ Sri (Dr.) Norza Zakaria meletakkan harapan untuk menyaksikan lebih ramai pemain badminton negara beraksi di Sukan Olimpik 2024.

Tambah Norza, beliau mahu para pemain mengambil peluang yang ada sepanjang tempoh kelayakan Sukan Olimpik nanti untuk merebut tempat ke temasya yang akan berlangsung di Paris kelak.

“Mereka semua tidak sabar untuk bermain dengan baik dalam pelbagai kejohanan terutamanya semasa tempoh kelayakan yang sangat menarik dan mengujakan. Kita berharap akan mempunyai lebih ramai wakil dari Malaysia pada Sukan Olimpik akan datang.”

“Untuk badminton, kita boleh menghantar dua wakil untuk perseorangan jika berada dalam posisi 16 terbaik dan boleh menghantar dua wakil untuk beregu jika berada dalam kedudukan 8 terbaik. Jadi, saya rasa semua orang sedang mengejar slot kelayakan.” jelas Norza di hadapan pengamal media selepas sidang media Perodua Malaysia Masters 2023.

Untuk rekod, seramai lima wakil Malaysia beraksi dalam temasya Sukan Olimpik edisi lalu iaitu Lee Zii Jia (perseorangan lelaki), Soniia Cheah Su Ya (perseorangan wanita), Aaron Chia-Soh Wooi Yik (beregu lelaki), Chow Mei Kuan-Lee Meng Yean (beregu wanita) dan gandingan campuran, Chan Peng Soon-Goh Liu Ying.

Pada edisi yang berlangsung di Tokyo tersebut, hanya gandingan Aaron-Wooi Yik sahaja berjaya membawa pulang pingat iaitu gangsa ke bumi Malaysia sementara Lee Zii Jia terkandas di Pusingan 16 kepada bekas juara dunia, Chen Long.

Sementara itu, Soniia Cheah serta gandingan Kian Meng-Meng Yean dan Peng Soon-Liu Ying pula gagal mara melepasi peringkat kumpulan bagi acara masing-masing.


Penjaga Gol Muda Selangor Jalani ‘Trial’ Bersama Kelab Sepanyol Bermula 20 November

Penjaga gol muda yang beraksi bersama pasukan simpanan, Selangor 2 iaitu Sikh Izhan Nazrel Sikh Azman akan terbang ke Sepanyol untuk menjalani latihan percubaan dengan salah sebuah kelab di sana.

Berdasarkan perkongsian oleh pelbagai platform media sosial, Pelan Pembangunan Bola Sepak Kebangsaan (NFDP), graduan Akademi Mokhtar Dahari (AMD) ini akan mula menjalani latihan percubaan bermula 20 hingga 27 November bersama CF Fuenlabrada.

Seluruh warga Program Pembangunan Bola Sepak Negara (NFDP) ingin mengucapkan Selamat Berjaya kepada Graduan Akademi Bola Sepak Negara Mokhtar Dahari (AMD) Batch Pertama Generasi  2002, Sikh Izhan Nazrel yang akan menjalani latihan percubaan bersama Kelab Bola Sepak Sepanyol… pic.twitter.com/ROrOaB9M0v

Untuk makluman semua, CF Fuenlabrada merupakan sebuah pasukan yang berpangkalan di dalam wilayah ibu negara Sepanyol iaitu Madrid. Ketika ini, pasukan yang mendapat julukan Fuenla ini beraksi dalam divisyen kedua bola sepak negara itu, Segunda Division.

Bercakap mengenai prestasi Sikh Izhan, musim ini menyaksikan pemain ini berhasil melakukan debut bersama pasukan utama Selangor ketika menentang Kedah Darul Aman dalam saingan Liga Super.

Selain itu, Sikh Izhan juga merupakan sebahagian daripada skuad kebangsaan bawah 22 tahun (B-22) yang berjaya mengharungi kelayakan Piala Asia B-23 di Mongolia bulan lalu.


Jacky Ganti Justin Di Sukan SEA 2023

Perseorangan lelaki negara yang berusia 21 tahun, Jacky Kok Jing Hong menjadi pilihan untuk menggantikan Justin Hoh di temasya Sukan SEA 2023 Kemboja.

Pemilihan Jacky itu diumumkan oleh Pengarah Kejurulatihan Perseorangan BAM, Wong Choong Hann menerusi makluman di pelbagai platform media sosial badan induk tersebut, pada hari ini.

UPDATE: Kok Jing Hong called up to replace injured Justin Hoh at the #SEAGames2023.

Singles Coaching Director Wong Choong Hann opted for the 21-year-old shuttler to replace Justin, who ruptured his Achilles tendon in training a few days ago. pic.twitter.com/krcTT3mQQ6

— BAM (@BA_Malaysia) April 13, 2023

Jacky yang berada di ranking ke-156 dunia dipanggil untuk menggantikan Justin yang terpaksa memberikan tumpuan untuk pemulihan selepas menjalani pembedahan ekoran kecederaan ‘achilles tendon’.

Choong Hann menjelaskan, ini akan menjadi peluang terbaik buat Jacky untuk meningkatkan permainannya.

Ini bakal menjadi penyertaan kedua Jacky di temasya dwitahunan asia tenggara. Pada edisi lalu, Jacky berhasil muncul sebanyak tiga kali dalam acara berpasukan lelaki serta beraksi di pusingan pertama bagi acara individu.

Featured Image: Badminton Association of Thailand


7 Pemain Import Liga Super Dapat Panggilan Skuad Filipina – Hadapi Kuwait & Jordan

Seramai tujuh orang pemain import yang beraksi dalam kancah Liga Super mendapat panggilan untuk menyertai skuad kebangsaan Filipina pada rehat antarabangsa FIFA bermula 20 hingga 28 Mac nanti.

Berdasarkan senarai panggilan yang dikeluarkan oleh skuad berjulukan The Azkals itu, tujuh pemain yang dipanggil terdiri daripada dua pemain Kuala Lumpur City (KL City) dan Kelantan masing-masing serta seorang pemain dari Sri Pahang, Kedah Darul Aman dan Kelantan United.

Senarai pemain tersebut adalah seperti berikut:

Kesemua pemain ini bersama-sama 14 pemain lain dipanggil oleh ketua jurulatih, Josep Ferre bagi menghadapi Kuwait (ranking ke-148) dan Jordan (ranking ke-84) di asia barat pada 24 dan 28 Mac masing-masing.

A post shared by The Philippine Azkals (@theazkalsph)


Cabaran Antarabangsa Malaysia: Justin Atasi Seniornya, Jacky Ke Suku Akhir

Kejohanan Cabaran Antarabangsa Malaysia yang berlangsung di Akademi Badminton Perak menyaksikan satu kejutan dilakar oleh pemain remaja negara, Justin Hoh.

Pemain berusia 18 tahun yang menghuni ranking ke-312 dunia berjaya menumpaskan rakan senegaranya yang lebih senior, Jacky Kok Jing Hong dalam pertarungan peringkat Pusingan 16, sebentar tadi.

Dalam pertarungan terbabit, Jacky, 20 tahun dan berada di ranking ke-136 dunia tumpas kepada Justin secara “straight set” dengan skor 10-21dan 18-21 dalam tempoh masa 40 minit permainan.

Untuk makluman semua, ini merupakan pertembungan sulung melibatkan Justin dan Jacky di pentas kejohanan antarbangsa.

Sementara itu, kemenangan ini membolehkan Justin meneruskan kemaraan ke peringkat suku akhir. Menantinya di sana, samada seorang lagi perseorangan muda negara, Leong Jun Hao atau pemain Korea, Lee Dong-keun.

Featured Image: Badminton Association of Malaysia


Orleans Masters: Perseorangan No.7 Negara Tundukkan Juara Terbuka Swiss

Perseorangan lelaki No.7 negara, Leong Jun Hao mencipta kejutan dengan menundukkan juara Terbuka Swiss 2023, Koki Watanabe di Pusingan 16 Orleans Masters.

Jun Hao yang berada di ranking ke-78 dunia menumpaskan pemain dari Jepun itu secara “straight set” dengan skor 21-19 dan 21-16 dalam tempoh 50 minit permainan bertempat di Palais des Sports, tengah malam tadi.

Orléans Masters Badminton 2023 presented by VICTORMS – R1621 21 🇲🇾LEONG Jun Hao🏅19 16 🇯🇵Koki WATANABE

— BWFScore (@BWFScore) April 6, 2023

Untuk makluman, ini merupakan kali kedua berturut-turut Jun Hao berhasil merakamkan kemenangan ke atas pemain yang berusia 24 tahun terbabit.

Pertemuan julung kalinya berlangsung di Indonesia Masters (Super 100) pada tahun lalu menyaksikan Jun Hao melakar kemenangan menerusi tiga set permainan yang berkesudahan dengan skor 21-17, 15-21 dan 21-18.

Sementara itu, kemenangan ini sudah tentu membolehkannya melangkah ke peringkat suku akhir bagi saingan Jelajah Dunia BWF bertaraf Super 300.

Menantinya di peringkat terbabit adalah pemain muda Denmark yang berusia 21 tahun, Magnus Johannesen.

Sebagai tambahan, Magnus bukanlah lawan yang asing buat Jun Hao. Berdasarkan rekod, mereka sudah pernah berentap sebanyak dua kali sebelum ini dengan pertemuan terakhir yang berlangsung di Madrid Spain Masters baru-baru ini memihak kepada Magnus.

Featured Image: Badminton Association of Thailand


Harry Kane Muncul Penjaring Kedua Terbanyak Sepanjang Zaman EPL – Atasi Rekod Rooney

Penyerang skuad kebangsaan England, Harry Kane cukup dikenali dengan ketajamannya di hadapan gawang. Sekitar penghujung Mac lalu, pemain yang lahir di Utara London ini meletakkan namanya sebagai penjaring terbanyak sepanjang zaman skuad The Three Lions dengan mengatasi rekod 53 gol milik Wayne Rooney.

Terbaharu, Kane yang beraksi bersama Tottenham Hotspur muncul sebagai Penjaring Kedua Terbanyak Liga Perdana Inggeris (EPL) Sepanjang Zaman seusai menentang Crystal Palace dalam saingan ke-35 bagi musim ini.

All of Harry Kane’s #PL goals so far 😍@HKane | @SpursOfficial pic.twitter.com/4ENx5QtuUY

— Premier League (@premierleague) May 6, 2023

Jaringan tunggal pemain berusia 29 tahun ini pada penghujung babak pertama bukan sahaja membantu Spurs memenangi perlawanan tersebut dengan keputusan 1-0 bahkan turut menjadikannya memiliki 209 gol secara keseluruhan dalam kancah EPL.

Pada masa yang sama, jumlah itu sekaligus mengatasi jaringan sebanyak 208 gol yang turut dimiliki Rooney merangkap bekas penyerang Everton dan Manchester United.

Untuk makluman semua, rekod Penjaring Terbanyak EPL Sepanjang Zaman masih dipegang oleh bekas penyerang Blackburn Rovers dan Newcastle United, Alan Shearer dengan jumlah 260 gol. Sebagai perbandingan Kane memerlukan 51 gol lagi untuk menyamainya dan 52 gol untuk memecahkan rekod tersebut.


“Dari Mana Atiq Mendapat Tawaran Tersebut?” Soal Pengarah Teknikal JDT

Pihak Johor Darul Ta’zim (JDT) tidak mengemukakan sebarang tawaran kepada penyerang Terengganu II, Muslihuddin Atiq Mat Zaid, 21 tahun, untuk menyertai skuad berjulukan Harimau Selatan.

Perkara berkenaan dimaklumkan oleh Pengarah Teknikal JDT, Alistair Edwards menerusi satu kenyataan media yang dikongsikan di pelbagai platform media sosial milik kelab, pada hari ini.

“Kami terkejut dengan berita tentang tawaran yang sudah dilakukan kepada Atiq.”

A post shared by JOHOR DARUL TA’ZIM FC (@officialjohor)

“Kami juga tertanya-tanya dari mana Atiq mendapat tawaran tersebut kerana tiada walau seorang pun staf teknikal termasuk saya selaku Pengarah Teknikal atau Martin Prest, Pengarah Sukan telah membuat tawaran kepada pemain tersebut.” jelas Alistair.

Sebelum ini, media tempatan melaporkan perkembangan mengenai Atiq yang cemerlang membantu skuad Terengganu merangkul pingat emas dalam acara bola sepak lelaki di temasya SUKMA XX baru-baru ini dirisik oleh JDT.

Pada ketika ini, Atiq, kelahiran Kemaman, yang menjaringkan 3 gol dalam kempen SUKMA XX masih mempunyai kontrak bersama Terengganu FC sehingga penghujung November ini.

Pada masa yang sama, Alistair menambah, “JDT sedang dalam perbincangan dengan beberapa pemain luar negara dan berkemungkinan akan menandatangani seorang pemain tempatan, tetapi pemain tersebut bukanlah Atiq.”

Featured Image: Football Association of Malaysia


Piala AFF 2020: Irfan Zakaria Berehat Panjang, Pertahanan Tengah Manakah Akan Dipanggil Cheng Hoe?

Skuad bola sepak kebangsaan Malaysia terpaksa melupakan khidmat seorang pertahanan tengah, Irfan Zakaria pada kejohanan Piala AFF Suzuki 2020 yang akan berlangsung bermula awal Disember kelak.

Hal ini kerana pertahanan Kuala Lumpur City (KL City) yang berusia 26 tahun itu ditimpa kecederaan semasa beraksi bersama pasukannya menentang Penang dalam saingan Piala Malaysia, Ahad lepas.

Menurut perkongsian oleh wartawan Astro Arena, Syakirah Zulkifly memaklumkan Irfan mengalami kecederaan putus urat di bahagian buku lalinya dan terpaksa berehat selama tiga bulan. Turut dimaklumkan, Irfan akan menjalani pembedahan pada hari esok.

Pertahanan KL City, Irfan Zakaria bakal terlepas peluang beraksi di Piala AFF Disember ini apabila terpaksa berehat 3 bulan ekoran urat di bahagian buku lali putus. Irfan akan jalani pembedahan Rabu ini. @ASTROARENA pic.twitter.com/yipeHOWdmX

Kehilangan khidmat Irfan pastinya akan membuatkan peminat tertanya-tanya siapakah pertahanan tengah yang akan dipanggil oleh ketua jurulatih skuad kebangsaan, Tan Cheng Hoe untuk mengharungi kejohanan dwitahunan itu kelak.

Sepanjang tahun ini, antara pertahanan tengah yang pernah dipanggil oleh Cheng Hoe ialah Aidil Zafuan, Adam Nor Azlin, Dominic Tan, Junior Eldstal dan Dion Cools.

Sementara itu, Shahrul Saad yang pernah dipanggil pada Mac lalu sebelum mengalami kecederaan pada pertengahan musim telah pulih dan diturunkan oleh kelabnya, Johor Darul Ta’zim (JDT) baru-baru ini juga boleh diketengahkan.

Tidak dilupakan nama-nama pertahanan yang menyinar dalam saingan Liga Malaysia pada musim ini seperti Sharul Nazeem dan Shahrul Nizam boleh disertakan sekali. Dua nama ini telah dipanggil oleh Cheng Hoe namun tidak dapat menyertai skuad kebangsaan disebabkan masalah kecederaan dan salah faham.

Bagaimana pula dengan pendapat anda? Siapakah pertahanan yang boleh dipanggil untuk beraksi pada kejohanan Piala AFF 2020 yang akan bermula pada 5 Disember kelak?


Majlis Olimpik Malaysia Intai Untuk Anjur Temasya Sukan Asia 2038

Majlis Olimpik Malaysia (MOM) dilaporkan sedang mengintai peluang untuk menganjurkan temasya Sukan Asia pada edisi 2038 atau selebihnya.

Menurut akhbar tempatan berbahasa inggeris, New Straits Times, perkara tersebut dikongsikan oleh Naib Presiden MOM, Datuk Shahrul Zaman Yahya.

Penganjuran temasya tersebut menjadi langkah seterusnya buat Malaysia selepas berjaya menganjurkan Sukan Komanwel 1998 dan beberapa edisi Sukan SEA.

Untuk makluman semua, tuan rumah Sukan Asia bagi edisi 2022, 2026, 2030 dan 2034 telah dibida oleh China (Hangzhou), Jepun (Aichi-Nagoya), Qatar (Doha) dan Arab Saudi (Riyadh) masing-masing.

Sekiranya Malaysia mengintai peluang untuk menganjurkan temasya ini, maka, edisi 2038 dan ke atas adalah menjadi pilihan melakukan bidaan.

Sebagai rekod, sebanyak 3 buah negara dari rantau asia tenggara pernah menjadi penganjur Sukan Asia iaitu Filipina (1954), Thailand (1966, 1970, 1978 & 1998) dan Indonesia (1962 & 2018).

Featured Image: Perbadanan Stadium Malaysia


Harrif Sedia Kembali ke Velodrom Untuk Beraksi di Paris 2024

Pelumba basikal lebuh raya, Harrif Saleh menyatakan kesediaannya untuk kembali beraksi dalam acara basikal trek bagi mengintai peluang menyertai temasya Sukan Olimpik Paris 2024.

Untuk pengetahuan semua, sebelum beralih ke acara lebuh raya pada tahun 2010, pelumba kelahiran Terengganu ini merupakan atlet basikal trek dan pernah berlatih bersama jaguh negara, Dato’ Azizulhasni Awang di bawah bimbingan John Beasley di Australia.

Bagaimanapun, menurut laporan Berita Harian, kembalinya beliau untuk beraksi dalam acara basikal trek bergantung kepada ‘kelulusan’ daripada Majlis Sukan Negara (MSN) dan Persekutuan Kebangsaan Berbasikal Malaysia (PKBM).

“Saya rindu untuk berkayuh dalam velodrom selepas kali terakhir bersama Datuk Azizulhasni pada 2010, saya sedia berlatih, lagipun dengan usia 33 tahun sama usia dengan Jijoe, pengalaman saya mampu untuk menghadiahkan sesuatu yang bermakna buat negara jika diberi peluang beraksi di pentas Olimpik 2024.

“Jika diberi pilihan saya mahu beraksi dalam acara omnium, jika diberi tugas itu saya sanggup mengeluarkan duit poket sendiri untuk beraksi pada Sukan Olimpik itu, mungkin sebelum saya gantung basikal, itu peluang terbaik buat saya beraksi di pentas itu,” kata pelumba yang akan menjengah usia 33 tahun pada pertengahan bulan hadapan.

Pada masa yang sama, Harrif yang kini beraksi bersama pasukan Terengganu Cycling Team (TSG) sedia mengerah kudrat dalam acara lebuh raya untuk beraksi di temasya yang sama.

Satu perkara sempat dikongsikan oleh Harrif, pada tahun 2012 yang lalu, beliau telah pun layak untuk menyertai temasya Sukan Olimpik London 2012 bagaimanapun terpaksa redha apabila tidak terpilih untuk mewakili negara dalam acara lebuh raya pada saat itu.

Featured Image: Terengganu Cycling Team


Juara Piala Malaysia, KL City ‘Tambat’ Penjaga Gol Skuad B-23 Kebangsaan

Pasukan juara Piala Malaysia 2021, Kuala Lumpur City FC (KL City) mengumumkan menambat khidmat penjaga gol skuad bawah 23 tahun (B-23) kebangsaan.

Penjaga gol yang dimaksudkan itu ialah Azri Ghani, kelahiran Kota Bharu, Kelantan yang berusia 22 tahun merangkap bekas pemain Perak FC.

Penyertaan pemain tersebut bersama skuad bimbingan Bojan Hodak dikhabarkan menerusi pelbagai platform milik skuad Ibu Kota itu, pada hari ini.

Kedatangan pemain yang mengidolakan penjaga gol Manchester United, David De Gea ini untuk menggantikan kekosongan ditinggalkan oleh Khatul Anuar, Zamir Selamat dan Julian Bechler yang diumumkan dilepaskan oleh KL City.

Untuk makluman semua, Azri merupakan sebahagian daripada skuad Harimau Muda yang berjaya melayakkan diri ke kejohanan Piala Asia B-23 yang akan berlangsung di Uzbekistan pada pertengahan tahun ini.

Featured Image: Malaysian Football League


French GP: Rossi Akui Malu Besar Jatuh di Selekoh Kedua

Pelumba Monster Energy Yamaha, Valentino Rossi mengakui amat malu apabila jatuh ketika di selekoh kedua pada pusingan pertama dalam perlumbaan French GP di Litar Le Mans, semalam.

Rossi yang memulakan perlumbaan di tempat kesepuluh gagal mengawal jentera M1-nya pada selekoh itu dan tergelincir sebelum jatuh dan terseret ke tepi litar.

😲 @ValeYellow46's race only lasted three corners at Le Mans!The Doctor was left to rue another missed opportunity! 💢#FrenchGP 🇫🇷 pic.twitter.com/1gjpUvbYKt

“Sangat malu kerana jatuh seperti ini pada selekoh awal, dan tak dapat melengkapkan satu pusingan untuk memahami jentera dan potensi saya,”

“Saya sudah bermula dengan baik dan berada di posisi terbaik pada selekoh kedua, semua pelumba tidak begitu laju kerana keadaan litar (basah) yang sukar dengan air,” kata Rossi selepas daripada perlumbaan.

Sebelum daripada itu, hujan turun membasahi litar Le Mans dan penganjur mengumumkan perlumbaan tersebut sebagai litar basah di mana para pelumba dibenarkan untuk menukar jentera kedua pada bila-bila masa.

Tambah pelumba berusia 41 tahun ini lagi, “Jika kami gunakan tayar basah, litarnya tak terlalu basah, kami akan mempunyai masalah. Sama juga sebaliknya, kami juga bergelut apabila menggunakan tayar kering, litarnya tidak kering.”

“Saya mempunyai masalah dengan pecutan dan kurang kawalan pada tayar belakang. Kami jangkakan perlumbaan litar kering.”

Untuk rekod, ini merupakan kali ketiga berturut-turut The Doctor terlibat dalam kemalangan sejak Emilia Romagna Grand Prix sekaligus tidak dapat menamatkan pelumbaan.

Featured Image: Monster Energy Yamaha


SuperKIP Akui ‘Berbincang’ Dengan Beberapa Pasukan Untuk Sertai ARRC 2022

Setelah tampil dalam Kejohanan Superbike Malaysia (MSBK) baru-baru ini, Khairul Idham Pawi tidak menyembunyikan hasratnya untuk beraksi dalam saingan Asia Road Racing Championships (ARRC), tahun hadapan.

Menurut laporan Berita Harian, bekas pelumba Kejuaraan Dunia Moto3 dan Moto2 yang terkenal dengan julukan SuperKIP itu turut mendedahkan telah berhubung dengan beberapa pasukan agar dapat merealisasikan hasratnya.

“Saya akan aktif semula dan bersedia untuk menunggang jentera,”

“Harapan itu nak ke ARRC namun buat masa ini belum ada pengesahan pasukan.”

“Saya sudah berkomunikasi dengan beberapa pasukan namun buat masa ini belum ada sebarang pengesahan lagi.” kata pelumba berusia 23 tahun itu dipetik daripada portal akhbar terbabit.

Khairul yang telah mengumumkan persaraan pada hujung tahun 2020 kembali menunggang jentera 600cc pada perlumbaan MSBK 2021 di Litar Antarabangsa Sepang, hujung minggu lalu.

Walaupun hampir setahun tidak beraksi dalam perlumbaan yang kompetitif, Khairul tidak mempunyai masalah untuk muncul juara pada perlumbaan pertama bagi ketagori 600cc tersebut.

Featured Image: Malaysia Superbike Championship


Euro 2020: Sebenarnya Jack Grealish Mahu Rembat Terus Ke Arah Gawang

Pemain Aston Villa, Jack Grealish secara berseloroh memberitahu ingin melakukan rembatan terus ke arah gawang setelah mendapat lorongan daripada Luke Shaw ketika menentang Jerman, semalam.

Bagaimanapun dia menyedari kelibat penyerang utama, Harry Kane yang berada di dalam kotak dan pemain berusia 26 tahun itu dengan bijaknya melakukan hantaran lintang.

Hantaran tersebut disudahkan dengan bergaya oleh Kane pada minit ke-86 untuk memastikan kemenangan 2-0 England pada peringkat pusingan ke-16 sekaligus mengesahkan tempat ke saingan suku akhir Euro 2020.

“Apabila peluang itu hadir akhirnya, setelah Luke hantar bola kepada saya, saya mahu lakukan rembatan!

“Saya lihat H di dalam kotak jadi sudah tentu saya lakukan hantaran lintang kepadanya.” katanya seperti dipetik daripada Birmingham Mail.

Jack yang masuk sebagai pemain gantian pada minit ke-69 menjadi pengubah perlawanan ketika menentang anak-anak buah Joachim Low.

Selain daripada mencipta ‘assist’ untuk jaringan kedua England, Jack turut menjadi arkitek kepada jaringan pembukaan skuad Three Lions yang disudahkan oleh Raheem Sterling pada minit ke-75.

Sebelum masuk ke dalam padang, Jack turut berkongsikan arahan daripada pengurus England, Gareth Southgate yang mengarahkannya untuk bermain secara kebiasaan dia bermain pada sebelum ini.

“Saya lakukannya dan saya bertuah dapat cipta (peluang) untuk menjaringkan salah satu gol.” katanya lagi.

Saksikan sorotan perlawanan antara England menentang Jerman di Stadium Wembley pada pautan di bawah:


Kontinjen Malaysia Akhiri Sukan Para ASEAN Dengan Kutipan 36 Pingat Emas

Temasya Sukan Para ASEAN (APG) ke-11 yang berlangsung di Solo, Indonesia ditutup oleh Kontinjen Malaysia dengan kutipan 36 pingat emas.

Kontinjen negara hadir seramai 73 orang atlet dan mereka berjaya membutirkan kutipan pingat emas tersebut menerusi sukan-sukan seperti olahraga, memanah, badminton, ping pong dan tenis berkerusi roda.

Untuk makluman, pungutan pingat ini dua kali ganda berbanding sasaran awal yang ditetapkan iaitu sebanyak 16 pingat emas. Selain itu, kontinjen Malaysia turut membawa pulang 20 pingat perak dan 14 gangsa sekaligus menamatkan saingan di tempat keempat secara keseluruhan.

Pecahan pingat emas yang diperolehi mengikut sukan adalah seperti berikut:

Sementara itu, tuan rumah, Indonesia muncul juara secara keseluruhan APG pada edisi kali ini selepas merangkul 175 emas, 144 perak dan 107 gangsa. Ini juga merupakan kali ketiga Indonesia muncul juara keseluruhan.

Sebagai tambahan, temasya APG yang seterusnya akan berlangsung di Kemboja pada tahun 2013.

Featured Image: Paralympic Council of Malaysia


UFC Sahkan Ulangan Pertarungan McGregor vs Poirier Pada 23 Januari

Ultimate Fighting Championship (UFC) mengesahkan ulangan pertarungan di antara atlet seni bela diri campuran (MMA) Ireland, Conor Mcgregor dan Amerika Syarikat, Dustin Poirier.

Pengumuman itu dibuat oleh UFC pada pagi tadi dan pertarungan kategori lightweight di antara kedua-duanya akan berlangsung pada 23 Januari 2021. Dijangka ianya akan diadakan di Fight Island, Abu Dhabi.

The rematch is OFFICIAL! 💎 @DustinPoirier faces 🇮🇪 @TheNotoriousMMA on Jan 23. #UFC257 pic.twitter.com/G8IAfISBPZ

Bagaimanapun, pertarungan UFC 257 di antara McGregor (ranking ke-2) dan Poirier (ranking ke-4) pada kali  ini tidak menawarkan apa-apa gelaran.

Untuk rekod, kedua-duanya telah berentap dalam satu pertarungan UFC 178 pada 2014 lalu.

Dalam perlawanan tersebut, McGregor hanya mengambil masa tidak sampai dua minit untuk menumbangkan Poirier menerusi tumbukan knockout pada pusingan pertama.

Tonton tumbukan knockout McGregor terhadap Poirier pada pautan video di bawah:

Rewind the clocks ⏳⏮ Look back on @DustinPoirier vs @TheNotoriousMMA from #UFC178 now. #UFC257 pic.twitter.com/fgl3FuQ60l


Anugerah BWF: Zii Jia, Aaron-Wooi Yik & Liek Hou Antara Pemain Malaysia Yang Tercalon

Seramai empat pemain badminton Malaysia dicalonkan untuk merebut Anugerah Pemain Terbaik Tahunan 2020/2021 BWF.

Berdasarkan siaran media yang dikeluarkan oleh Persekutuan Badminton Dunia (BWF) pada hari ini, Lee Zii Jia (perseorangan lelaki), Aaron Chia dan Soh Wooi Yik (beregu lelaki) disenaraikan untuk kategori Pemain Paling Meningkat.

Untuk Zii Jia, pencalonan ini pastinya turut disumbangkan oleh kejayaannya meraih kejuaraan Kejohanan Badminton Terbuka Seluruh England. Sementara itu, gandingan Aaron-Wooi Yik pula hasil daripada membawa pulang pingat gangsa pada temasya Sukan Olimpik Tokyo 2020.

Antara pemain lain yang dicalonkan untuk merebut kategori anugerah yang sama ialah Pornpawee Chochuwong (perseorangan wanita Thailand) serta gandingan Wan Chi-lin dan Lee Yang (beregu lelaki Chinese Taipei).

Sementara itu, pemenang pingat emas Sukan Paralimpik Tokyo 2020, Cheah Liek Hou pula tersenarai untuk kategori Pemain Lelaki Badminton Para Terbaik.

Liek Hou akan dicabar oleh lima lagi pemain iaitu Pramod Bhagad (India), Daiki Kajiwara (Jepun), Kim Jungjun (Republik Korea), Lucas Mazur (Perancis) dan Qu Zimo (China).

Untuk makluman semua, selain daripada dua kategori ini, Anugerah Pemain Terbaik Tahunan BWF ini turut mempertandingkan beberapa kategori lain seperti:

Sebagai tambahan, pemenang bagi setiap kategori ini akan diumumkan semasa kejohanan Jelajah Dunia Akhir BWF yang akan berlangsung di Bali, Indonesia pada awal Disember nanti.


Ole tidak bercadang rehatkan pemain utama De Gea, Maguire dan Bruno dalam saingan Liga Europa

Pemain-pemain utama seperti David De Gea, Harry Maguire dan Bruno Frenandes tidak akan direhatkan oleh pengurus Manchester United, Ole Gunnar Solksjaer menjelang saingan menentang LASK, awal pagi esok.

Ini kerana Ole mensasarkan untuk mengemudi Manchester United menjuarai saingan Liga Europa 2019/20 walaupun telah membolot slot ke Liga Juara-Juara UEFA 2020/21 secara automatik setelah berjaya menamatkan saingan Liga Perdana Inggeris (EPL) di tangga ke-3 musim ini.

“Dan itulah fokus kami. Sudah tentu, pemain-pemain mahu bermain, mereka tidak mahu direhatkan. Mereka berada dalam kedudukan mahu bermain.

“Mereka sering ganggu saya, ‘saya mahu bermain, saya tak mahu direhatkan’. Bukan senang untuk berkata ‘awak direhatkan’ kepada pemain-pemain berkualiti sebegini.” jelas Ole ketika ditanyakan samada bakal menurunkan pemain-pemain utama ataupun tidak.

Selain daripada pemain-pemain tersebut, Ole juga mengesahkan akan menurunkan Jesse Lingard sebagai pemain kesebelasan utama.

Sebagai tambahan, Ole mengatakan barisan pemain yang akan diturunkan pagi esok tidak banyak berbeza dengan skuad yang diturunkan ketika pusingan pertama, mac lalu.

Untuk rekod, kali terakhir mereka menjuarai Liga Europa adalah pada musim 2016/17 di bawah kendalian Jose Mourinho dimana mereka menewaskan Ajak Amsterdam 2-0 hasil jaringan Paul Pogba dan Henrikh Mkhitaryan.


Kim Pan-gon: Oman Kuat Fizikal Dan Mental

Ketua jurulatih skuad kebangsaan, Kim Pan-gon dilihat menarik nafas lega apabila Malaysia dapat mengelak daripada bertembung gergasi benua asia seperti Jepun, Korea, Iran mahupun Australia pada Kelayakan Pusingan 2 Piala Dunia 2026/Piala Asia 2027.

Dalam majlis undian yang berlangsung di AFC House, semalam, Malaysia diundi dalam Kumpulan D bersama-sama Oman (ranking ke-73), Kyrgyzstan (ranking ke-97) serta pemenang perlawanan pusingan 1 Chinese Taipei (ranking ke-153) dan Timor Leste (ranking ke-192).

Walaupun, tidak bertemu pasukan berstatus gergasi, jurulatih kelahiran Korea ini tetap tidak memandang mudah cabaran Kumpulan D terutamanya dua pasukan lawan dari negara arab dan asia tengah masing-masing terbabit.

“Kita tak boleh cakap (lawan dalam Kumpulan D) mudah tetapi lebih baik daripada kumpulan lain, tetapi bergantung kepada diri kita sendiri bagaimana kita membuat persiapan yang mencukupi atau bagaimana kita bina kekuatan diri yang maksimum, melakukan pendekatan strategi dan taktikal yang bagus untuk bersaing di pentas ini,” katanya ketika ditemui selepas majlis undian terbabit.

Keputusan Undian Pusingan 2, Kelayakan Piala Dunia 2026/Piala Asia 2027

Skuad Harimau Malaya kendalian Kim Pan Gon telah diundi dalam Kumpulan D bersama Oman, Republik Kyrgyz dan Chinese Taipei/Timor-Leste.#FAM #HarimauMalaya #FIFAWorldCup #AsianCup2027 pic.twitter.com/ntEUP44TnB

— FA Malaysia (@FAM_Malaysia) July 27, 2023

Jurulatih berusia 54 tahun ini turut melihat Oman sebagai pasukan yang mempunyai kekuatan fizikal dan mental selain daripada antara pasukan yang kuat di timur tengah. Pada masa yang sama, perjalanan untuk ke kedua-dua negara itu juga sukar.

Bagi pusingan kelayakan kali ini, Malaysia akan membuka kempen dengan menentang Kyrgyzstan di gelanggang sendiri pada 16 November kelak diikuti dengan menentang samada Chinese Taipei atau Timor Leste pada 21 November.

Pada Mac 2024, Malaysia akan menentang Oman di tempat lawan pada 21 Mac sebelum pulang untuk menentang Oman sekali lagi di tempat sendiri pada selang lima hari kemudian.

Bagi dua perlawanan terakhir, Malaysia dijadualkan menentang Kyrgyzstan pada 6 Jun di tempat lawan sebelum menutup saingan Kumpulan D dengan bertemu Chinese Taipei atau Timor Lester di tempat sendiri pada 11 Jun.

Featured Image: Football Association of Malaysia


Penyerang TFC, Dominic Beri Penghormatan Kepada Pelakon Black Panther Sebelum ‘Kick-off’ Liga Super

Penyerang Terengganu Football Club (TFC), Dominic da Sylva tampil menyarung topeng muka watak adiwira Black Panther sebelum sepak mula menentang Sabah, sebentar tadi.

Ia dilakukan untuk memperingati kematian pelakon watak tersebut, Chadwick Boseman yang diberitakan meninggal dunia akibat daripada kanser usus, jumaat lalu.

Difahamkan, pelakon berusia 43 tahun itu telah mengidap kanser usus tersebut sejak empat tahun yang lalu. Kematian Boseman tersebut diumumkan oleh keluarganya.

Domininc, 31 tahun, berasal dari Mauritania sering meraikan gol dengan gaya Wakanda Forever sepertimana dilakukan oleh King T’challa dalam filem blockbuster terbitan Marvel tersebut.

Dominic yang menyertai TFC pada awal musim ini telah menjaringkan tujuh gol dalam saingan CIMB Liga Super dan merupakan penjaring terbanyak liga, setakat ini.


Bekas Beregu No.1 Dunia Tumpas, Pearly-Thinaah Juara Terbuka Perancis 2022

Prestasi luar biasa pasangan negara, Pearly Tan dan Thinaah Muralitharan sepanjang saingan Terbuka Perancis 2022 ternyata tidak mampu dikekang oleh mana-mana gandingan termasuk bekas beregu wanita No.1 dunia, Mayu Matsumoto dan Wakana Nagahara.

Gandingan Pearly-Thinaah yang berada di ranking ke-11 dunia pada ketika ini berjaya menumpaskan pasangan Jepun itu dalam perlawanan akhir sekaligus merangkul gelaran juara bagi kejohanan bertarah Jelajah Dunia Super 750 BWF itu.

Dalam perlawanan terbabit, meskipun Matsumoto-Nagahara tidak memberikan laluan mudah namun Pearly-Thinaah tetap berhasil merangka strategi untuk meraih kemenangan menerusi tiga set permainan.

YONEX French Open 2022WD – Final               🇲🇾Pearly TAN🏅21 18 21 🇲🇾Muralitharan THINAAH🏅19 21 15 🇯🇵Mayu MATSUMOTO               🇯🇵Wakana NAGAHARA

🕗 in 72 minutes https://t.co/mbJvnzL1Ej

— BWFScore (@BWFScore) October 30, 2022

Pertembungan menentang pasangan yang pernah bergelar juara Kejohanan Dunia BWF 2019 itu berakhir dengan skor 21-19, 18-21 dan 21-15 dalam tempoh melebihi satu jam permainan di atas gelanggang.

Untuk makluman semua, ini merupakan pertembungan sulung melibatkan kedua-dua gandingan, Pearly-Thinaah dan Matsumoto-Nagahara di pentas antarabangsa.

Sebagai tambahan, kejuaraan yang diraih Pearly-Thinaah ini merupakan yang kedua bagi siri kejohanan Jelajah Dunia BWF serta taraf yang tertinggi pernah dalam karier mereka.

Untuk rekod, kali terakhir mereka merangkul kejuaraan dalam siri kejohanan Jelajah Dunia BWF adalah saingan Terbuka Swiss 2021.

Featured Image: Badminton Association of Thailand


Kasma Daniel Kembali Ke Kancah Moto2, Ganti Kohta Nozane Di Itali dan Jerman

Pelumba negara, Kasma Daniel Kasmayuddin sah kembali buat sementara waktu di litar Moto2 bagi menggantikan pelumba Correos Prepago Yamaha VR46, Kohta Nozane di Mugello, Itali dan Sachsenring, Jerman.

Pengumuman tersebut hadir menerusi kenyataan yang dikeluarkan pasukan Moto2 itu dan dikongsikan melalui pelbagai media sosial milik mereka.

Untuk makluman, Kohta Nozane kini masih dalam proses pemulihan rentetan kecederaan di bahagian belakang badannya yang dialaminya sejak perlumbaan pertama Moto2 di Portugal lagi.

A post shared by Correos Prepago Yamaha VR46 Master Camp (@themastercamp)

Pengumuman itu sekaligus bermakna pelumba berusia 23 tahun itu bakal terlepas aksi pusingan keempat Cub Prix di Litar Antarabangsa Sepang (Selatan) pada hujung minggu ini.

Ketika ini, pelumba Petronas Sprinta Yamaha Maju itu sedang mendahului saingan Cub Prix bagi kategori CP150 dengan 51 mata selepas tiga pusingan hasil kejuaraan pertamanya musim ini pada pusingan kedua di Dataran Seri Jempol, Negeri Sembilan.

Ini merupakan kemunculan semula Kasma Daniel di Moto2 buat kali pertama dalam tempoh tiga tahun sejak kali terakhir beraksi dalam satu musim penuh bersama ONEXOX TKKR SAG Team pada 2020.

Featured Image: Malaysian Cub Prix


Arif Aiman, Hakimi Abdullah Pilihan Coach Nidzam Isi Posisi Kiri Harimau Malaya

Bekas pengendali Felda United, Nidzam Jamil memilih pemain muda Johor Darul Ta’zim (JDT) Arif Aiman untuk mengisi posisi sayap atau penyerang kiri dalam skuad Harimau Malaya pilihannya.

Selain pemain lincah berusia 19 tahun tersebut, Nidzam turut merasakan penyerang kiri Terengganu, Hakimi Abdullah turut boleh diisi di posisi tersebut dalam skuad kebangsaan.

“(Posisi) kiri pada pendapat saya untuk masa ini, (Arif) Aiman tetapi budak Terengganu tu ‘not bad’ yang bernama Hakimi,” katanya.

Beliau berkongsikan mengenai pilihannya tersebut ketika dalam satu sesi sembang di Instagram Live bersama Joe Zakaria, pada minggu lalu.

Secara keseluruhannya, pilihan kesebelasan utama jurulatih berusia 41 tahun ini di bahagian penjaga gol dan barisan pertahanan hampir sama.

Nidzam memilih Farizal Marlias sebagai penjaga gol, Corbin-Ong sebagai bek kiri, Matt Davies sebagai bek kanan. Hanya gandingan pertahanan tengah sahaja ada perubahan dengan menggandingkan Dion Cools bersama Shahrul Saad.

Sementara itu, trio pemain tengah pilihannya ialah Natxo Insa sebagai holding midfielder. Manakala, Brendan Gan dan Nazmi Faiz dipilih untuk bermain sebagai pemain No.8 berganda.

Bagi pemain sayap kanan, Safawi Rasid menjadi pilihannya dan akhir sekali, di posisi penyerang utama, Nidzam memilih Syafiq Ahmad.

Malaysia XI Pilihan Coach Nidzam:

Matt Davies (RB) – Shahrul Saad (CB) – Dion Cools (CB) – Corbin-Ong (LB)

Nazmi Faiz (MF) – Natxo Insa (MF) – Brendan Gan (MF)

Safawi Rasid (RW) – Syafiq Ahmad (CF) – Arif Aiman (LW)

Featured Image: JOHOR Southern Tigers & Terengganu FC


Puma & Man City Pamer Trofi EPL Di Sunway Pyramid Sehingga 25 Februari

Trofi Liga Perdana Inggeris (EPL) yang dijulang oleh skuad Manchester City (Man City) bimbingan Pep Guardiola pada musim lalu dipamerkan di Football Republic @ Sunway Pyramid Mall bermula hari ini sehingga 25 Februari.

Justeru, orang ramai khususnya peminat skuad The Cityzen serta kaki bola dijemput untuk menyaksikan dengan dekat serta mengabadikan kenangan menerusi foto dan video bersama trofi berketinggian 1.04 meter (m) serta seberat 15.9 kilogram (kg) terbabit.

Penganjur turut menyediakan “photobooth” berserta cetakan secara percuma kepada para pengunjung dan peminat yang merakamkan gambar bersama trofi ini.

Waktu yang dibuka kepada orang ramai melihatnya secara dekat adalah bermula 4 petang hingga 9 malam bagi hari ini. Ianya akan disambung bermula 3 petang hingga 9 malam bagi hari esok.

Untuk makluman semua, trofi ini dibawa ke Malaysia oleh penaja kit Man City iaitu Puma. Kehadiran trofi ini merupakan sebahagian daripada Jelajah Trofi Dunia dengan tujuan meraikan para peminatnya.


Terengganu Buat Penyenaraian Akhir Pemain Yang Ingin Dibawa Masuk Pada Julai

Para peminat naib juara Liga Super dan Piala FA 2022, Terengganu FC boleh menjangkakan sekurang-kurangnya seorang pemain baharu akan menyertai skuad Hitam Putih berkenaan pada jendela perpindahan pertengahan musim nanti.

Ini selepas pihak kelab sendiri telah mengesahkan sedang membuat penyenaraian akhir pemain yang ingin dibawa masuk pada jendela perpindahan yang dibuka bermula 5 Julai hingga 1 Ogos kelak.

Bagaimanapun, tiada sebarang bayangan mengenai nama pemain yang ingin dibawa masuk oleh pasukan berpangkalan di pantai timur berkenaan.

Dalam perkembangan yang sama, Terengganu tampil menafikan bahawa terdapat cadangan daripada pihak mereka sendiri untuk menggantikan ketua jurulatih sedia ada, Tomislav Steinbruckner.

“Proses untuk mencadang, menukar atau melantik jurulatih yang baharu bukan perkara yang mudah dan perlu dikaji dengan terperinci oleh Jawatankuasa Teknikal Terengganu FC serta ianya perlu mendapatkan persetujuan dari pihak Ahli Lembaga Pengarah Terengganu Football Club Sdn Bhd (TFCSB).”

“Ianya bukan hanya boleh dicadang dan dilaksanakan tanpa sebarang persetujuan dari pihak atasan. Jadi berita ini dilihat sedikit sebanyak mengganggu persediaan serta perhubungan dalam kelab ini.” tulis kenyataan rasmi kelab.

Sebelum ini, antara nama yang dikaitkan untuk menggantikan jurulatih dari Croatia tersebut ialah Aidil Sharin Sahak merangkap bekas ketua jurulatih Kedah Darul Aman FC.


Sukan SEA: Hamidin Tak Anggap Harimau Muda Berada Dalam Kumpulan Maut

Presiden Persatuan Bola Sepak Malaysia (FAM), Datuk Haji Hamidin Mohd Amin tidak menganggap skuad bola sepak kebangsaan bawah 22 tahun (B-22) berada dalam kumpulan maut pada temasya Sukan SEA 2023 di Kemboja.

Berdasarkan undian pada minggu lalu, skuad negara yang berjulukan Harimau Muda diletakkan dalam Kumpulan B bersama-sama juara bertahan, Vietnam dan pemenang pingat emas sebanyak 16 kali, Thailand serta Singapura dan Laos.

Sebaliknya, Hamidin yang turut berperanan sebagai Ahli Majlis FIFA berpandangan hasil undian itu sebagai yang terbaik buat skuad bimbingan E. Elavarasan mencapai sasaran yang ditetapkan FAM untuk mara ke perlawanan akhir.

“Undian Sukan SEA ni ramai orang kata kumpulan maut, sebenarnya tidak,

“Saya sudah bermesyuarat dengan Elavarasan, ini merupakan undian terbaik, biar kita bertemu pasukan yang kuat dan kita akan mara cepat ke separuh akhir dan akhir,”

“Saya dah tanamkan pada pemain dan juga Elavarasan, kita jumpa Thailand dan Vietnam awal lagi senang untuk kita buat, kalau ikut taktikal,” katanya semasa ditemui oleh para pengamal media, baru-baru ini.

Hamidin menambah, situasi ini hampir sama terjadi semasa Datuk Ong Kim Swee menjadi ketua jurulatih Harimau Muda bagi menghadapi temasya Sukan SEA 2011.

Pada ketika itu Malaysia diundi bersama tuan rumah, Indonesia serta Thailand, Singapura dan Kemboja turut dianggap sebagai kumpulan maut.

Bagaimanapun, satu kejutan berhasil dilakar skuad Kim Swee pada ketika dengan muncul juara kumpulan sebelum berhasil merangkul pingat emas dengan menumpaskan skuad Garuda Muda dalam perlawanan akhir.

Untuk makluman, pingat emas itu juga menjadi yang terakhir dimenangi oleh skuad Harimau Muda dalam temasya Sukan SEA.

Featured Image:  Football Association of Malaysia


Terbuka Jepun: Empat Beregu Negara Bertemu Sesama Sendiri Di Pusingan 32

Hasil undian bagi saingan Terbuka Jepun 2022 tidak begitu memihak buat beberapa wakil negara untuk mara lebih jauh dalam saingan bertaraf Jelajah Dunia Super 750 BWF ini.

Berdasarkan keputusan undian yang dikeluarkan sebentar tadi, seramai empat beregu campuran negara akan bertembung sesama sendiri seawal pusingan 32.

Salah satu daripadanya adalah melibatkan pemenang pingat emas Sukan SEA 2021, Chen Tang Jie-Peck Yen Wei menentang Hoo Pang Ron-Toh Ee Wei.

Yang keduanya adalah melibatkan pasangan yang berada di ranking kesebelas dunia, Tan Kian Meng-Lai Pei Jing menentang Chan Peng Son-Cheah Yee See.

Sementara itu, keputusan undian tersebut turut memperlihatkan beberapa wakil lain negara terpaksa berhadapan dengan pilihan utama kejohanan di peringkat yang sama, Pusingan 32.

Sebagai contoh, gandingan muda, Man Wei Chong dan Tee Kai Wun yang berada di ranking ke-30 dunia diundi menentang beregu No.1 dunia yang terkenal dengan julukan The Minions, Macus Fernaldi Gideon dan Kevin Sanjaya Sukamuljo.

Selain itu, beregu wanita negara yang merangkul pingat emas Sukan Komanwel 2022, Pearly Tan dan Thinaah Muralitharan perlu melepasi ujian pasangan No.3 dunia dari Korea, Lee So-hee dan Shin Seung-chan.

Hasil undian melibatkan wakil negara yang lain di Pusingan 32 adalah seperti berikut:

Untuk makluman semua, saingan ini dijadualkan berlangsung bermula 30 Ogos sehingga 4 September kelak bertempat di Maruzen Intec Arena Osaka.

Hadiah keseluruhan yang ditawarkan bagi saingan ini berjumlah $750,000 Amerika atau bersamaan sekitar RM3.34 juta.